**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Σεπτεμβρίου 2020, ημέρα Τρίτη και ώρα 14.10΄, στην Αίθουσα Γερουσίας της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Πολιτισμού και Αθλητισμού:

**Α.** «Κύρωση του Μνημονίου Κατανόησης Αθλητικής Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας Νεολαίας και Άθλησης των Ηνωμένων Αραβικών Εμιράτων».

**Β.** «Κύρωση του Μνημονίου Κατανόησης στον Τομέα του Αθλητισμού μεταξύ της Ολυμπιακής Επιτροπής του Κράτους του Κατάρ και του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας» και

**Γ.** «Κύρωση του Πρωτοκόλλου Αθλητικής Συνεργασίας μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της Δημοκρατίας της Βουλγαρίας».

  Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αμανατίδης Ιωάννης, Βέττα Καλλιόπη, Ζεϊμπέκ Χουσείν, Μωραϊτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Χρηστίδου Ραλλία, Κεγκέρογλου Βασίλειος, Κωνσταντόπουλος Δημήτριος, Μπιάγκης Δημήτριος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Κλέων Γρηγοριάδης και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ξεκινάει η συνεδρίαση της Διαρκούς Επιτροπής Μορφωτικών Υποθέσεων με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Πολιτισμού και Αθλητισμού:

**Α.** «Κύρωση του Μνημονίου Κατανόησης Αθλητικής Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας Νεολαίας και Άθλησης των Ηνωμένων Αραβικών Εμιράτων».

**Β.** «Κύρωση του Μνημονίου Κατανόησης στον Τομέα του Αθλητισμού μεταξύ της Ολυμπιακής Επιτροπής του Κράτους του Κατάρ και του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας» και

**Γ.** «Κύρωση του Πρωτοκόλλου Αθλητικής Συνεργασίας μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της Δημοκρατίας της Βουλγαρίας».

Το λόγο έχει η Εισηγήτρια της Πλειοψηφίας, η κυρία Ασημίνα Σκόνδρα.

**ΑΣΗΜΙΝΑ ΣΚΟΝΔΡΑ (Εισηγήτρια της Πλειοψηφίας)**: Κύριε Πρόεδρε, κύριε Υπουργέ, κυρίες και κύριοι συνάδελφοι, θέλω να ξεκινήσω την εισήγησή μου, με μια γενικότερη αναφορά, στο κεφάλαιο «αθλητισμός στην Ελλάδα του 2020» και ποια είναι η θέση της Κυβέρνησης του Κυριάκου Μητσοτάκη, πάνω στα ζητήματα του αθλητισμού. Σταθερό πιστεύω μας είναι, ότι το ευ αγωνίζεσθαι πρέπει να δεσπόζει σε όλους τους τύπους του αθλητισμού και να διασφαλίζεται, τόσο θεσμικά όσο και πρακτικά, από όλους τους εμπλεκόμενους. Για τη Νέα Δημοκρατία, ο αθλητισμός αποτελεί κοινωνικό και πολιτιστικό αγαθό, που βελτιώνει τον εαυτό μας, βεβαίως, αλλά και την κοινωνία μας. Πιστεύουμε, ότι είναι ο χώρος της ευγενούς άμιλλας και αποτελεί μέσο κοινωνικοποίησης και αγωγής.

Κυρίες και κύριοι συνάδελφοι, ο αρμόδιος Υπουργός, κ. Λευτέρης Αυγενάκης, κοινωνός αυτού του πιστεύω και αποφασισμένος να επιλύσει προβλήματα, που χρόνιζαν στον ελληνικό αθλητισμό, με μεθοδικότητα και σκληρή δουλειά του ιδίου και του επιτελείου του, πέρασε από τη Βουλή ριζικές αλλαγές, ώστε ο ελληνικός αθλητισμός να μπορέσει και πάλι να ανθίσει. Αναφέρομαι, βεβαίως, στους ν.4639/2019 και ν.4726/2020, που σήμερα πλέον αποτελούν κομμάτι της έννομης τάξης μας. Πραγματοποίησε, με αυτόν τον τρόπο, μια ριζική και απολύτως απαραίτητη τομή εξυγίανσης, για τον ελληνικό αθλητισμό και διοχετεύει πλέον το απαραίτητο οξυγόνο, που χρειαζόταν, για την περαιτέρω ανάπτυξή του στη χώρα μας.

Σήμερα, συνεπείς στις δεσμεύσεις του κυβερνητικού μας προγράμματος, προωθούμε την εξωστρέφεια του ελληνικού αθλητισμού, σε διεθνές επίπεδο. Προχωρούμε στην Κύρωση τριών μνημονίων συνεργασίας, με ισάριθμες χώρες. Πρόκειται για τα μνημόνια συνεργασίας της Ελλάδας, με τη Βουλγαρία, τα Ηνωμένα Αραβικά Εμιράτα και το Κατάρ. Τα μνημόνια αυτά έρχονται να ακυρωθούν, σε μια περίοδο κρίσιμη, με την παγκόσμια πανδημία του κορονοϊού να έχει επηρεάσει σημαντικά το κοινωνικό και οικονομικό γίγνεσθαι, σε όλο τον κόσμο. Η Ελλάδα, συν τοις άλλοις, αντιμετωπίζει επιπλέον προκλήσεις στα εθνικά μας θέματα, που απαιτούν ισχυρές φιλίες, συνεργασίες, συσπείρωση και ομοψυχία. Σε αυτό το σύνθετο μωσαϊκό, ο αθλητισμός είναι ένα ακόμα πεδίο, μέσα από το οποίο μπορούν να καλλιεργηθούν και να ενισχυθούν συμμαχίες, με λαούς και ηγεσίες, διότι ο αθλητισμός ενώνει και η προώθηση του ολυμπιακού ιδεώδους των ολυμπιακών αρχών και αξιών, μεταλαμπαδεύτηκαν και αγκαλιάστηκαν από όλους τους λαούς και αποτελούν παγκόσμιο κοινό τόπο.

 Στον αθλητισμό συναντώνται οι πάντες και από παντού.

Κυρίες και κύριοι συνάδελφοι, εισέρχομαι στα τρία Μνημόνια Συνεργασίας, που συζητάμε προς Κύρωση, σήμερα, στην Επιτροπή μας.

Όσον αφορά στο πρώτο είναι το Πρωτόκολλο Αθλητικής Συνεργασίας, μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της Δημοκρατίας της Βουλγαρίας. Συντάχθηκε και υπεγράφη, στην Αθήνα, στις 17 Δεκεμβρίου του 2012. Δηλώνει την επιθυμία και τη βούληση των δύο χωρών να προωθήσουν καλές σχέσεις συνεργασίας και φιλίας μεταξύ τους. Στόχος του εν λόγω Μνημονίου είναι η προαγωγή των αθλητικών σχέσεων των δύο χωρών, στο υψηλότερο δυνατό επίπεδο και η ενδυνάμωση της αθλητικής συνεργασίας.

Εισέρχομαι στις επιμέρους διαδικασίες.

Όσον αφορά στο άρθρο 1 του υπό συζήτηση Μνημονίου Συνεργασίας, επιδιώκει να συνεχισθεί και να αναβαθμισθεί η διμερής συνεργασία των δύο χωρών. Επίσης, θα είναι επωφελές να συνεργασθούν, σε διεθνή θέματα αμοιβαίου και πολυμερούς αθλητικού ενδιαφέροντος και να παρουσιάσουν κοινές θέσεις στα εν λόγω θέματα, ενώπιον διεθνών αθλητικών οργανώσεων και σε διεθνείς συνδιασκέψεις αθλητισμού.

Όσον αφορά στα άρθρα 2 και 3, υπογραμμίζεται η αξία και η σημασία των Ολυμπιακών Αγώνων, η ενδυνάμωση της υλοποίησης των Ολυμπιακών Αγώνων και η υποστήριξη προτάσεων, που σχετίζονται, με την ολυμπιακή εκεχειρία.

 Όσον αφορά στο άρθρο 4, οι δύο χώρες δηλώνουν ότι θα συνεργασθούν, σε διάφορους σημαντικούς τομείς, όπως στον τομέα της φυσικής αγωγής σε ό,τι αφορά στην εκπαίδευση, μέσω του αθλητισμού, στη συμμετοχή εμπειρογνωμόνων του αθλητισμού και ειδικών επιστημόνων του αθλητισμού, σε σεμινάρια και συνδιασκέψεις, στην ανταλλαγή πληροφοριών, που αφορούν τον αθλητισμό και την αθλητική τεχνολογία, στον τομέα της αθλιατρικής και πολλά άλλα.

Όσον αφορά στο άρθρο 5, υπογραμμίζεται ότι τα προγράμματα των διμερών αθλητικών ανταλλαγών θα λειτουργούν συμπληρωματικά στις δράσεις, που αναπτύσσονται εντός των πολυμερών αθλητικών οργανισμών. Επιπλέον, θα δώσουν ιδιαίτερη προσοχή στην ανταλλαγή γνώσης και εμπειρίας σε θέματα, όπως η χρηστή διακυβέρνηση στον αθλητισμό και το ευ αγωνίζεσθαι.

Όσον αφορά στο άρθρο 6, ρυθμίζονται θέματα ανταλλαγών των αθλητικών αντιπροσωπειών.

Όσον αφορά στο άρθρο 7, δίδεται ιδιαίτερη προσοχή στην αξιολόγηση της αθλητικής συνεργασίας από τις αθλητικές αρχές των δύο Μερών. Η αξιολόγηση αυτή θα έχει στόχο την διαρκή βελτίωση της αθλητικής συνεργασίας των δύο Μερών.

Όσον αφορά στα άρθρα 8 και 9, διευκρινίζεται ότι το Πρωτόκολλο αυτό, που περιλαμβάνει τις Γενικές Αρχές της Αθλητικής Εργασίας, θα εφαρμόζεται, μέσω ενός ετήσιου προγράμματος αθλητικών ανταλλαγών, υπογεγραμμένο από τους νόμιμους εκπροσώπους των δύο Μερών.

Τέλος, όσον αφορά στο άρθρο 10, ορίζεται η ισχύς του παρόντος Πρωτοκόλλου Αθλητικής Συνεργασίας. Τίθεται σε ισχύ, με την ολοκλήρωση των σχετικών εσωτερικών τους διαδικασιών στα δύο Μέρη και κατόπιν γραπτής γνωστοποίησης, μέσω της διπλωματικής οδού.

Όσον αφορά στο δεύτερο Μνημόνιο, αφορά στην Αθλητική Συνεργασία, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας Νεολαίας και Άθλησης των Ενωμένων Αραβικών Εμιράτων. Το εν λόγω Μνημόνιο υπεγράφη, στην Αθήνα, στις 6 Μαΐου του 2014 και αφορά στην επιθυμία και τη βούληση των δύο χωρών, για την προώθηση καλών σχέσεων και για την βελτίωση των σχέσεων συνεργασίας και φιλίας μεταξύ τους. Στόχος του είναι η προαγωγή των αθλητικών σχέσεων των δύο χωρών στο υψηλότερο δυνατό επίπεδο.

Στις διατάξεις του, το υπό συζήτηση Μνημόνιο Συνεργασίας επιδιώκει, στο άρθρο 1, ότι η διμερής αθλητική συνεργασία πρέπει να συνεχισθεί και να αναβαθμισθεί. Είναι ωφέλιμο να εργασθούν από κοινού τα δύο κράτη, για διεθνή θέματα αμοιβαίου και πολυμερούς αθλητικού ενδιαφέροντος και να συντονίσουν τις θέσεις τους για τα θέματα αυτά, ενώπιον διεθνών αθλητικών οργανισμών και σε διεθνείς αθλητικές διασκέψεις.

Όσον αφορά στο άρθρο 2, εδώ συμφωνούν και τονίζουν την αξία των Ολυμπιακών Αγώνων, ως μοναδικού διεθνούς πολιτιστικού γεγονότος, το οποίο, εδώ και 2000 χρόνια, προάγει τις αξίες της άμιλλας, της αλληλεγγύης και της φιλίας, μεταξύ των λαών. Τα Συμβαλλόμενα Μέρη εκφράζουν την πρόθεσή τους να διατηρήσουν τους Ολυμπιακούς Αγώνες, ως μια διεθνή αθλητική εκδήλωση καθαρής συνείδησης.

 Όσον αφορά στο άρθρο 3, οι δύο χώρες, για την ενδυνάμωση του θεσμού των Ολυμπιακών Αγώνων, θα συνεργασθούν, για τη διαμόρφωση και υποστήριξη προτάσεων, που αφορούν στην ολυμπιακή εκεχειρία και την αναβίωση της ολυμπιακής εκεχειρίας και την εδραίωση της στη συλλογική συνείδηση. Επίσης, θα καταβάλουν κάθε προσπάθεια, ώστε η ολυμπιακή εκεχειρία να αποτελεί ένα αποτελεσματικό όργανο για τον τερματισμό των διενέξεων σε παγκόσμιο επίπεδο.

Όσον αφορά στο άρθρο 4, Ελλάδα και Ενωμένα Αραβικά Εμιράτα συμφωνούν ότι θα συνεργασθούν, πρώτον, για την ανταλλαγή στελεχών του αθλητισμού, εμπειρογνωμόνων, προπονητών και αθλητών και για την προώθηση της μεταφοράς γνώσης, για τη διοργάνωση μεγάλων αθλητικών γεγονότων, όπως οι Ολυμπιακοί Αγώνες, τα Special Olympics, τα παγκόσμια πρωταθλήματα. Δεύτερον, για τη συμμετοχή εμπειρογνωμόνων και επιστημόνων του αθλητισμού σε σεμινάρια και συνέδρια. Τρίτον, στην ανταλλαγή ειδικών πληροφοριών, σχετικά με την αθλητική τεχνολογία. Τέταρτον, στη διατύπωση συγκεκριμένων προτάσεων, σχετικά με την κατασκευή ή χρήση και εκμετάλλευση αθλητικών εγκαταστάσεων. Πέμπτον, στον τομέα της αθλιατρικής. Έκτον, στην ανταλλαγή ιδεών και την καταπολέμηση της φαρμακοδιέγερσης, δηλαδή, του ντόπινγκ στον αθλητισμό και την καταπολέμηση της προσυνεννόησης αγώνων. Έβδομον, στην προώθηση της γυναίκας στον αθλητισμό και όγδοον, στην προώθηση του αθλητισμού για τα άτομα με αναπηρίες.

 Όσον αφορά στο άρθρο 5, οι δύο χώρες ανταλλάσσουν μεταξύ τους πληροφορίες και εμπειρία, σχετικά με τα ακόλουθα θέματα: Πρώτον, την καταπολέμηση της φαρμακοδιέγερσης και της προσυνεννόησης αγώνων. Δεύτερον, τη βία, ιδιαίτερα εντός των αθλητικών εγκαταστάσεων. Τρίτον, την εδραίωση και την περαιτέρω βελτίωση της θέσης, που έχουν κατακτήσει οι γυναίκες, στον αθλητισμό. Τα Μέρη θα δίνουν ιδιαίτερη προσοχή στην ανταλλαγή γνώσης και εμπειρίας σε ό,τι αφορά στον αθλητισμό και το ευ αγωνίζεσθαι.

Τέλος, όσον αφορά στο άρθρο 6, ρυθμίζει ανταλλαγές των αθλητικών αντιπροσωπειών.

Όσον αφορά στο τρίτο και τελευταίο Μνημόνιο Κατανόησης στον Τομέα Αθλητισμού, μεταξύ της Ολυμπιακής Επιτροπής του κράτους του Κατάρ και του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας, το οποίο υπεγράφη στη Ντόχα, στις 29 Ιανουαρίου του 2013, στο ευρύτερο πλαίσιο, καταγράφεται η επιθυμία και η βούληση των δύο χωρών, για την προώθηση καλών σχέσεων και για τη βελτίωση των σχέσεων συνεργασίας φιλίας και κατανόησης μεταξύ τους. Στόχος του είναι η προαγωγή των αθλητικών σχέσεων των δύο χωρών και η προώθηση της διμερούς συνεργασίας, στον τομέα του αθλητισμού. Το υπό συζήτηση Μνημόνιο Συνεργασίας επιδιώκει, με το άρθρο 1, να ενδυναμώσουν τη μεταξύ τους συνεργασία, μέσω των ακολούθων δράσεων: Πρώτον, προώθηση της ανταλλαγής επισκέψεων από αθλητικές αντιπροσωπείες, προπονητές, εμπειρογνώμονες και ειδικούς στον τομέα του αθλητισμού, της φυσικής αγωγής και των σχετικών εφαρμοσμένων επιστημών, διαμέσου απευθείας επαφών, με την ενδιαφερόμενη αθλητική ομοσπονδία. Δεύτερον, ενθάρρυνση της ανταλλαγής προσκλήσεων σε αθλητές, για συμμετοχή σε αγώνες και διεθνή αθλητικά γεγονότα, που πραγματοποιούνται, στις δύο χώρες. Τρίτον, ανταλλαγή πληροφοριών και απόψεων επί θεμάτων αθλητισμού και θεμάτων, που σχετίζονται, με τη σωματική άσκηση, καθώς και άλλων τομέων αμοιβαίου ενδιαφέροντος. Τέταρτον, ανταλλαγή προσκλήσεων, για παρακολούθηση συναντήσεων, συνεδρίων, διαλέξεων, σεμιναρίων και ακαδημαϊκών φόρουμ επί θεμάτων, που σχετίζονται, με τον αθλητισμό και την κουλτούρα της σωματικής άσκησης στις δύο χώρες. Πέμπτον, ανταλλαγή προτάσεων, για τη διοργάνωση αθλητικών αγώνων, ανάλογα με τα ενδιαφέροντα των εθνικών αθλητικών ομοσπονδιών. Η συμμετοχή και τα οικονομικά ζητήματα των εν λόγω αγώνων θα συμφωνούνται απευθείας, μεταξύ των ενδιαφερόμενων ομοσπονδιών. Έκτον, μεταφορά της τεχνογνωσίας και εμπειρογνωμοσύνης, που αποκτήθηκεμ από τους Ολυμπιακούς Αγώνες «Αθήνα 2004», για την προετοιμασία, διεξαγωγή και υποδομή διεθνών αθλητικών γεγονότων, περιλαμβανομένου του Παγκοσμίου Κυπέλλου FIFA του 2022.

Στο άρθρο 2, ρυθμίζεται η συνεργασία στον τομέα της Έρευνας και Ανάπτυξης για τον Αθλητισμό περιλαμβανομένων: Προγραμμάτων αθλητισμού για όλους, αθλητισμού για άτομα με ειδικές ανάγκες, αθλιατρικής, ελέγχου της σπερματοδιέγερσης του ντόπινγκ, διαχείρισης και συντήρησης αθλητικών εγκαταστάσεων, προπονητικών κέντρων και άλλων τομέων συνεργασίας που θα συμφωνηθούν.

Το άρθρο 3 προβλέπει επισκέψεις των επίσημων αντιπροσωπειών.

Στο άρθρο 4, υπογραμμίζεται η αξία και η σημασία των Ολυμπιακών Αγώνωνμ ως ένα μοναδικό διεθνές πολιτιστικό γεγονός, το οποίο για 3η χιλιετία καλλιεργεί τις αξίες της άμιλλας, της αλληλεγγύης και τις φιλίες μεταξύ των λαών. Τα κράτη εκφράζουν την πρόθεσή τους να διατηρήσουν τους Ολυμπιακούς Αγώνες, ως ένα διεθνές αθλητικό γεγονός καθαρής συνείδησης, προκειμένου, να ενδυναμώσουν την υλοποίηση των ολυμπιακών ιδεωδών και να ενισχύσουν το θεσμό των Ολυμπιακών Αγώνων.

 Με το άρθρο 5, οι δύο χώρες συμφωνούν και συνεργάζονται, για την κατάρτιση και υποστήριξη προτάσεων, που σχετίζονται, με την ολυμπιακή εκεχειρία, για την αναβίωση του ιδεώδους της ολυμπιακής εκεχειρίας και για την εμπέδωσή του στη συλλογική συνείδηση της ανθρωπότητας.

Το άρθρο 6 αφορά στη σύσταση μιας μικτής επιτροπής για την εκτέλεση των διατάξεων του παρόντος Μνημονίου.

Τέλος, τα άρθρα 7 και 8 περιλαμβάνουν τροποποιήσεις και ορίζουν την ισχύ του παρόντος Μνημονίου.

Κυρίες και κύριοι συνάδελφοι, κλείνοντας, θέλω να προσθέσω, ότι πέραν των μνημονίων συνεργασίας, αλλά πάντα, μέσα σε αυτό το πλαίσιο, η Κυβέρνησή μας προχωρά και σε άλλες συνεργασίες.

Για παράδειγμα, τη συνεργασία με το Εργαστήριο Αντιντόπινγκ του Κατάρ, την κάλυψη των αναγκών της χώρας μας και την εξέταση των δειγμάτων των Ελλήνων αθλητών, μετά το κλείσιμο του εργαστηρίου της χώρας μας.

Θυμίζουμε ότι το εργαστήριο, που διαθέταμε, έκλεισε, αφού η Κυβέρνηση του ΣΥΡΙΖΑ δεν συμμορφώθηκε με τις συστάσεις της παγκόσμιας υπηρεσίας κατά του ντόπινγκ. Η Κυβέρνηση εξασφάλισε τη συνεργασία με το Εργαστήριο Αντιντόπινγκ του Κατάρ, έως ότου, σύντομα, βέβαια, γίνει η έναρξη λειτουργίας του νέου εθνικού εργαστηρίου στο Δημόκριτο.

Κυρίες και κύριοι συνάδελφοι, όσα δεν είχαν γίνει αυτά τα χρόνια στον αθλητισμό, τα υλοποιεί μεθοδικά και αποφασιστικά ο Υφυπουργός Αθλητισμού, ο κύριος Αυγενάκης. Οι Υπουργοί και Κυβερνήσεις, επί χρόνια, διαπίστωναν παθογένειες και αρρυθμίες και τα λέγανε, αλλά έμεναν στα λόγια. Τα λόγια, όμως, άνευ πράξεων, διαιώνισαν το λυπηρό φαινόμενο, στη χώρα που γέννησε το ολυμπιακό ιδεώδες, ο αθλητισμός να πάσχει από δυσλειτουργίες, παθογένειες και νοοτροπίες, που αμαυρώνουν την εικόνα του αθλητισμού και της χώρας μας. Αυτά ανήκουν, όμως, στο παρελθόν.

Ο κύριος Αυγενάκης τολμάει να κάνει πράξη τα αυτονόητα, την εξυγίανση, τη διαφάνεια και την ανανέωση του ελληνικού αθλητισμού, προσδίδοντάς του μια νέα σύγχρονη μορφή.

Δίνουμε νέα πνοή στον εθνικό αθλητισμό, με τις διεθνείς συνεργασίες αλλάζουμε πλεύση, βοηθάμε τον ελληνικό αθλητισμό να εξελιχθεί και χτίζουμε τον αθλητισμό, που οι Ελληνίδες και οι Έλληνες οραματίζονται. Ενισχύουμε την εξωστρέφεια και δημιουργούμε το σχεδιασμό μιας ενιαίας εθνικής στρατηγικής για τον αθλητισμό, στην πατρίδα μας.

Κυρίες και κύριοι συνάδελφοι, η Επιτροπή μας καλείται να προάγει την παιδεία, τον πολιτισμό και τον αθλητισμό . Και εκεί, στρέφεται η προσπάθεια του Πρωθυπουργού και της Κυβέρνησης.

Είναι βέβαιο, ότι όλοι όσοι ασχολούνται με τον αθλητισμό, από τα μικρά παιδιά μέχρι τους Ολυμπιονίκες, αγκαλιάζουν τις προσπάθειες αυτές και θα τις στηρίξουν, ώστε να τον προωθήσουν και να τον απαλλάξουν από τα βάρη του παρελθόντος.

Γι’ αυτό, κυρίες και κύριοι συνάδελφοι, καλώ όλες τις πτέρυγες, να στηρίξετε την κύρωση των εν λόγω συνεργασιών, ώστε να ανοίξουν νέοι ορίζοντες, που θα φέρουν τον ελληνικό αθλητισμό παγκοσμίως στη θέση, που του πρέπει. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε την κυρία Σκόνδρα.

Η Εισηγήτρια της Μειοψηφίας, η κυρία Καλλιόπη Βέττα, έχει το λόγο για 15 λεπτά.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Σας ευχαριστώ πολύ, κύριε Πρόεδρε.

  Κυρίες και κύριοι συνάδελφοι, η σημερινή συζήτηση για την Κύρωση τριών Διεθνών Συμβάσεων της χώρας μας με τα Ηνωμένα Αραβικά Εμιράτα, το Κατάρ και τη Βουλγαρία, γίνεται σε μια εποχή, που αποδεικνύεται διαρκώς, ότι οι πολυεπίπεδες επαφές και οι συμφωνίες, λειτουργούν προς όφελος όλων των συμβαλλομένων.

Είναι σίγουρο ότι κάθε σύμβαση, που αναβαθμίζει και εμβαθύνει τις σχέσεις μεταξύ δύο χωρών, κινείται προς τη σωστή κατεύθυνση.

Πόσω μάλλον, όταν το περιεχόμενό τους αφορά τον αθλητισμό, έναν τομέα, που μπορεί να βοηθήσει, με προνομιακό τρόπο, ώστε να σφυρηλατηθούν σχέσεις συνύπαρξης, αλληλεγγύης και σεβασμού.

Κι εδώ, κάνοντας μια μικρή παρέκκλιση από τα θέματα, που συζητάμε σήμερα, θα ήθελα να μεταφέρω την απορία μου, αλλά και πολλών άλλων και εντός της Αίθουσας, αλλά και εκτός, για την τύχη των Συμβάσεων με τη Βόρεια Μακεδονία, που αναμένονται προς κατάθεση, εδώ και κάποιες εβδομάδες. Απορούμε, καθώς ακούγονται πολλά για βέτο από Βουλευτές, αδυναμία εύρεσης εισηγητή, αντιδράσεις και πολλά άλλα.

Ελπίζουμε, ότι ο ρεαλισμός, που επιδεικνύει, μετεκλογικά, η Κυβέρνηση, με τις αλλεπάλληλες, βέβαια, «κυβιστήσεις των αρμοδίων», θα πρυτανεύσει, αν και το τελευταίο δείγμα δεν είναι θετικό. Μιλάω για την απόσυρση της αναφοράς στο κοινό ανακοινωθέν στα αγγλικά των Υπουργείων Εξωτερικών, του Δένδια και Πομπέο, περί ιστορικής Συμφωνίας των Πρεσπών και αυτό όλο προκαλεί, οργή και θυμηδία.

Απλώς, κλείνοντας την παρέμβασή, περιμένουμε την κατάθεση, ώστε επιτέλους να μην κρύβονται οι Βουλευτές της Συμπολίτευσης. Το παραμύθι της υποκρισίας, της πατριδοκαπηλίας και της διγλωσσίας να τελειώσει σύντομα. Όλοι θα μάθουν ποιοι πρωτοστατούσαν στα συλλαλητήρια, δηλητηριάζοντας τα μυαλά και τις ψυχές των συμπολιτών μας, περί προδοσίας και άλλων τινών και πως σήμερα μετατρέπονται, ευτυχώς, σε υποστηρικτές της ενταξιακής διαδικασίας της γειτονικής χώρας.

Πριν επανέλθω στο ζήτημα των Συμβάσεων, θα ήθελα να τονίσω το εξής. Στην αρχική ημερήσια διάταξη, υπήρξε η αναφορά για την Κύρωση μιας αντίστοιχης Συμφωνίας με το Αζερμπαϊτζάν. Αν και καθυστερημένα, μόλις χθες, το Υπουργείο αποφάσισε, έπειτα από επικοινωνία και παρότρυνση της τομεάρχη μας, της κυρίας Αναγνωστοπούλου, να μην τη περιλάβει στην ατζέντα μας. Είναι - και θα συμφωνήσουμε όλοι μας- αρκούντως παράδοξο, να συζητά κανείς μια Κύρωση Συμφωνίας, την ώρα που στη συμβαλλόμενη χώρα, μαίνονται πολεμικές ή ψυχροπολεμικές καταστάσεις. Οπότε, καλά κάνατε και ακολουθήσατε αυτήν την τακτική, που και εμείς σας υποδείξαμε.

Τώρα, θα ήθελα να αναφέρω μερικά πράγματα για την ουσία των Κυρώσεων, αν και όπως όλοι γνωρίζετε ή θα διαπιστώσατε, αποτελούν μια τυποποιημένη καταγραφή των ιεραρχήσεων και των επιδιώξεων, που επιθυμεί η κάθε πλευρά να νοηματοδοθούν και να συνυπογραφούν.

Οι Κυρώσεις αποτελούν μια θεμελιακή και απαραίτητη προϋπόθεση, για την αναβάθμιση των διεθνών σχέσεων μιας χώρας. Εκτός από τη συνταγματική τους πρόβλεψη, με το άρθρο 28, το οποίο ρυθμίζει τους κανόνες της ενσωμάτωσης του Διεθνούς Δικαίου και των Συμβάσεων, οι Κυρώσεις των Συμφωνιών επιτελούν και μια άλλη ουσιαστικότερη λειτουργία, δηλαδή, ανοίγουν ένα παράθυρο στον κόσμο, σ’ έναν διαφορετικό τρόπο λειτουργίας σ’ ένα άλλο σύστημα αποφάσεων και επιλογών.

Θα περιγράψω, σύντομα, το περιεχόμενο των Συμβάσεων, με τη σειρά που περιέχονται, στην ημερήσια ατζέντα.

Σε ό,τι αφορά την Κύρωση με τα Ηνωμένα Αραβικά Εμιράτα, το Πρωτόκολλο συντάχθηκε, στις 6.5.2014 και περιλαμβάνει 10 άρθρα, τα οποία στοχεύουν στην αναβάθμιση της συνεργασίας, μεταξύ των δύο χωρών, στον τομέα του αθλητισμού.

Στο περιεχόμενο γίνεται μνεία στην ανάγκη εδραίωσης και ανάπτυξης των αθλητικών σχέσεων, ενώ γίνονται ειδικότερες αναφορές στα πεδία, όπου θα μπορούσε να στηριχτεί η συνεργασία, όπως η φυσική αγωγή, η εκπαίδευση, η ανταλλαγή στελεχών, η αθλιατρική, το αντιντόπινγκ, η αντιμετώπιση της βίας και τα λοιπά.

Τέλος, ρυθμίζονται τα ζητήματα, που αφορούν, την εφαρμογή, την αξιολόγηση και τη διάρκεια του Πρωτοκόλλου συνεργασίας, ανάμεσα στις δύο χώρες.

 Δυστυχώς, οι νομοθετικές πρωτοβουλίες της Κυβέρνησης της Νέας Δημοκρατίας υποσκάπτουν το δικαίωμα των δύο φύλων, για πλήρη και ανεμπόδιστη πρόσβαση στον αθλητισμό, σε όλες τις εκφάνσεις του.

Η κατάργηση της ποσόστωσης στις διοικητικές θέσεις των αθλητικών οργανισμών, ποσόστωσης, που να θυμίσω έχει γίνει επί ΣΥΡΙΖΑ, κλείνει το θεσμικό δρόμο για την ανάδειξη των γυναικών σε θέσεις ευθύνης. Ουσιαστικά, εκλείπει, πλέον, αυτή η απαραίτητη θεσμική ώθηση, ώστε να βγουν μπροστά οι γυναίκες του αθλητισμού. Θυμίζω και την αναφορά του Πρωθυπουργού, ότι δεν βρήκε ενδιαφερόμενες, για να στελεχώσει την πολυπληθή Κυβέρνησή του. Έχουμε πολύ δρόμο ακόμη να διανύσουμε και δυστυχώς, η Κυβέρνηση καρκινοβατεί - θα έλεγα – σ’ αυτό το πεδίο.

Για το Κατάρ: Το Μνημόνιο Κατανόησης, μεταξύ Ελλάδας και Κατάρ, στις 29.1.13, εμπεριέχει το σύνολο των διατάξεων, που προβλέπονται, για την ανάπτυξη των διμερών αθλητικών σχέσεων. Ουσιαστικά, επαναλαμβάνονται οι διατάξεις του προηγούμενου μνημονίου, οπότε το κείμενο θεωρώ ότι δεν χρήζει μεγαλύτερης ανάλυσης.

Με την αφορμή, όμως, της συζήτησης για τα μνημόνια κατανόησης, θα πρέπει να κάνουμε και ένα γενικότερο σχόλιο. Ο σεβασμός στο αθλητικό ιδεώδες οφείλει να πλαισιώνεται από ένα γενικότερο σεβασμό στην τήρηση των ανθρωπίνων δικαιωμάτων, όπως, ανάμεσα στα άλλα, της εργασίας, της απόλυτης μετακίνησης, της πρόσβασης στην υγεία, την παιδεία, στο νερό και τη διατροφή.

Δυστυχώς, σε πολλές χώρες, παρατηρείται η εκμετάλλευση εργαζομένων, που απασχολούνται στην κατασκευή αθλητικών εγκαταστάσεων, ακόμη και η Διεθνής Αμνηστία, έχει πολλές φορές, επιληφθεί του θέματος, αναδεικνύοντας παραβιάσεις στα ανθρώπινα δικαιώματα, κατά τη διαδικασία προετοιμασίας αθλητικών διοργανώσεων και εκδηλώσεων.

Οφείλουμε, επομένως, ως χώρα, όταν υπογράφουμε ένα μνημόνιο κατανόησης να διασφαλίσουμε στο βαθμό, που είναι, βέβαια, δυνατόν, ότι τηρούνται όλοι οι απαράβατοι κανόνες για την προστασία των θεμελιωδών δικαιωμάτων.

Τέλος, μια μικρή παρατήρηση, που αφορά στη συγκεκριμένη Συμφωνία με το Κατάρ. Είναι το μόνο Μνημόνιο, στο οποίο γίνεται ειδική αναφορά στην Έκθεση του Γενικού Λογιστηρίου του Κράτους για το κόστος. Οι εκτιμώμενες δαπάνες για τη μετάβαση στο Κατάρ και την αντίστοιχη φιλοξενία αποστολών από τη συγκεκριμένη χώρα ανέρχονται, περίπου, σε 7.000 ευρώ ετησίως και δημιουργείται η απορία ποιος ήταν ο τρόπος υπολογισμού, σε αυτήν την περίπτωση και γιατί δεν ίσχυσε και στις άλλες περιπτώσεις.

Βουλγαρία: Το Μνημόνιο, μεταξύ των δύο χωρών, ακολουθεί την ίδια διάρθρωση με τα προηγούμενα και περιγράφει τις θεματικές κατηγορίες, που ρυθμίζονται με την υπογραφή, ανάμεσα στις δύο χώρες.

Συγκεκριμένα, στα δέκα άρθρα του Μνημονίου Κατανόησης, που υπογράφηκαν, στις 17.12.2012, περιγράφονται οι όροι συνεργασίας, ανάμεσα στις δύο χώρες, στους τομείς, που περιγράφηκαν και προηγουμένως.

Κλείνοντας, να υπενθυμίσουμε στο Σώμα ότι η Κυβέρνηση του ΣΥΡΙΖΑ είχε υπογράψει στις 13.4.2019 Μνημόνιο συνεργασίας με Βουλγαρία, Σερβία και Ρουμανία, για την υποβολή υποψηφιότητας διεκδίκησης του Euro 28 και του Παγκοσμίου Κυπέλλου του 2030. Με την ευκαιρία αυτή, θα θέλαμε να ρωτήσουμε τον αρμόδιο Υπουργό ποιες ενέργειες έχει κάνει, εδώ και 15 μήνες, προς αυτή την κατεύθυνση, γιατί η εδραίωση σχέσεων αθλητικής συνεργασίας χρειάζεται μεν την τυπική διπλωματική συνυπογραφή, αλλά πρωτίστως βασίζεται σε απτές πρωτοβουλίες, που, αφενός, θα αναβαθμίσουν τον αθλητισμό των συμβαλλόμενων χωρών και αφετέρου, θα χτίσουν σχέσεις συνύπαρξης και αλληλεγγύης ανάμεσα στους πολίτες τους.

Κυρίες κύριοι συνάδελφοι, η Ελλάδα είναι μια χώρα με στελέχη του αθλητισμού, που έχουν γνώση και εμπειρία τόσο στον ιδιωτικό όσο και στο δημόσιο τομέα. Αυτήν τη γνώση μπορούν να τη μεταλαμπαδεύσουν παντού, ενώ, παράλληλα, μπορούν να αποκτήσουν χρήσιμες εμπειρίες από την ανταλλαγή πληροφοριών με ομολόγους τους από το εξωτερικό.

Δυστυχώς, και το λέω με πλήρη επίγνωση των όσων ισχυρίζομαι, η πρακτική αυτή δεν είχε πολλούς υποστηρικτές, πριν το 2015. Η Κυβέρνηση του ΣΥΡΙΖΑ είχε ανασυστήσει την αρμόδια υπηρεσία της Γενικής Γραμματείας Αθλητισμού, η οποία είχε περιπέσει σε αδράνεια, ιδρύοντας το Ειδικό Τμήμα Διεθνών Σχέσεων Ευρωπαϊκών Πολιτικών στον Αθλητισμό και Ολυμπιακών Θεμάτων. Δυστυχώς, όταν αναλάβαμε την κυβέρνηση, το Τμήμα υπολειτουργούσε, δεν υπήρχαν καν γλωσσομαθή στελέχη, γεγονός που μπορείτε να επιβεβαιώσετε εύκολα, με μια ερώτηση στη Γενική Γραμματεία Αθλητισμού. Το αναβαθμίσαμε, το στελεχώσαμε, με καταρτισμένους υπαλλήλους, του δώσαμε περιεχόμενο και ρόλο, ώστε η Γενική Γραμματεία να αποκτήσει ισχυρή διεθνή παρουσία.

Πολλά μπορούν να ειπωθούν, επίσης, για την αναβάθμιση της χώρας, στο διεθνές στερέωμα. Για παράδειγμα, για τις επαφές με τις Διεθνείς Ομοσπονδίες του Ποδοσφαίρου, που, για πρώτη φορά παγκοσμίως, υποστήριξαν κυβερνητικές θέσεις για τον αθλητισμό, έναντι αυτών της οικείας ομοσπονδίας. Έτσι, με τη σύμπραξη της ελληνικής Κυβέρνησης και διεθνών φορέων επιτεύχθηκε η αποκατάσταση της ισονομίας και της δικαιοσύνης στο λαοφιλέστερο άθλημα. Δυστυχώς, σήμερα, οι σχέσεις αυτές διαρρηγνύονται, ενώ μεγάλη εντύπωση προκαλείται από το γεγονός ότι ο αρμόδιος Υπουργός έχει παραμεριστεί, πλήρως, από τις συζητήσεις με την Ευρωπαϊκή και Παγκόσμια Ομοσπονδία του Ποδοσφαίρου.

Επίσης, πολλά μπορούν να ειπωθούν για την επανεργοποίηση της χώρας στο «καλεντάρι» των διεθνών εκδηλώσεων αγώνων, όπως λ.χ., με τους Μεσογειακούς Αγώνες, στην Πάτρα ή το Πανευρωπαϊκό Πρωτάθλημα Κωπηλασίας νέων, στα Ιωάννινα, έπειτα θα έλεγα από μια «άνυδρη» περίοδο, όπου η χώρα απουσίαζε εντελώς.

Τώρα, για την ενσωμάτωση των διεθνών κανονισμών και των υποχρεώσεων για το αντιντόπινγκ, υπήρξε μια περίοδος εγκατάλειψης του χώρου και επειδή δεν θέλω να αφήνω «γκρίζες» σημειώσεις - όπως είπε η Εισηγήτρια της Κυβέρνησης - ήθελα να πω ότι το Εθνικό Συμβούλιο Καταπολέμησης του Ντόπινγκ ενισχύθηκε. Μάλιστα, ψηφίστηκε ο νόμος από τον ΣΥΡΙΖΑ, το Φλεβάρη του 2019, και να σας θυμίσω ότι η Ν.Δ. δεν ψήφισε αυτόν το νόμο, για την αναβάθμιση του κέντρου, ότι και μετά την ψήφιση του νόμου απέμενε η Υπουργική απόφαση, ωστόσο μεσολάβησαν οι εκλογές. Η ολιγωρία της Κυβέρνησης της Ν.Δ. έφερε τη χώρα στο «χείλος του γκρεμού». Τέλος Αυγούστου, αρχές Σεπτέμβρη η WADA ήθελε να εξοστρακίσει την Ελλάδα, αυτή είναι η αλήθεια, μιλάνε τα γεγονότα. Ήμασταν σε πεδίο επιτήρησης, μέχρι το 2015, επειδή δεν ψηφίσατε αυτόν τον νόμο, που, ουσιαστικά, μετά τον φέρατε, αφού υπογράψατε την Υπουργική Απόφαση.

Για τη διευκόλυνση των στελεχών του αθλητισμού: Αθλητές, προπονητές, διαιτητές, παράγοντες να συμμετέχουν για αγώνες ή προετοιμασία στο εξωτερικό, καλύπτοντας έτσι το θεσμικό κενό, που υπήρχε. Υπήρχε πρόβλημα με άδειες των αθλητών - δημοσίων υπαλλήλων, οι οποίοι αναγκάζονταν, κάποιες φορές, να χρησιμοποιήσουν και προσωπικές τους άδειες, για να προετοιμαστούν και, πολλές φορές, εξαντλούνταν αυτές οι άδειες.

Επίσης, να αναφέρω για την αναβάθμιση του Ευρωπαϊκού Προγράμματος «Be Active», μιας πανευρωπαϊκής δράσης, για τη διάδοση του αθλητικού τρόπου ζωής, για την οποία δεχτήκαμε τα συγχαρητήρια της Ε.Ε., αναφορικά με την πληθώρα των εκδηλώσεων και τη μεγάλη συμμετοχή φορέων και της νεολαίας. Προσωπικά, μιας και είχα την τιμή να είμαι τρεις χρονιές πρέσβειρα του «Be Active», σας μεταφέρω μια εμπειρία κοσμογονίας από όλη την Ελλάδα, με εκατοντάδες εκδηλώσεις, στις οποίες συμμετείχαν δεκάδες χιλιάδες παιδιά και ενήλικες. Ειδικά στην περίοδο, που τώρα διανύουμε, την τελευταία εβδομάδα, δηλαδή, του Σεπτεμβρίου, όπου είχε οριστεί, ως Ευρωπαϊκή Εβδομάδα Αθλητισμού και με τη Σχολική Μέρα Αθλητισμού, στις 2 Οκτωβρίου, οι δράσεις και οι συμμετοχές ανέρχονταν σε πολύ υψηλό επίπεδο.

Για παράδειγμα: Για την εδραίωση και την ανάπτυξη της «Sports Expo» και να συνεχίσω, της αθλητικής έκθεσης, δηλαδή, στη Θεσσαλονίκη, με χιλιάδες επισκέπτες από Ελλάδα και εξωτερικό, με πάνελ συζητήσεων ανταλλαγές απόψεων και διεθνούς τεχνογνωσίας. Έκθεση, που ξεκίνησε, να θυμίσω, το 2016 και έγινε θεσμός.

Ακόμα, να σας θυμίσω για το διορισμό των αθλητών, που είχαν διακριθεί σε μεγάλους διεθνείς αγώνες και δεν απολάμβαναν αυτό το θεσπισμένο ευεργέτημα. Η λίστα διορισμού είχε μείνει στάσιμη σε αυτούς, που είχαν διακριθεί, να θυμίσω, το 2008.

Αυτή ήταν περιληπτικά η συμβολή του ΣΥΡΙΖΑ στον ρόλο του αθλητισμού, στο διεθνές στερέωμα. Συμβολή κρίσιμη, για την αναβάθμιση του αθλητισμού και το τέλος μιας περιόδου εσωστρέφειας και απομόνωσης.

Ελπίζω να πάρετε τη σκυτάλη από τα χέρια μας και να συνεχίσετε την ίδια πορεία.

Ο ελληνικός αθλητισμός έχει την ανάγκη να ανοίξει τα φτερά του, ακόμη πιο δυνατά, ακόμη πιο αποφασιστικά. Το χρωστάμε στο παρόν και στο μέλλον της ελληνικής κοινωνίας. Το χρωστάμε στη νεολαία μας, η οποία τόσο άδικα στοχοποιείται, ακόμη και σήμερα, όταν διεκδικεί καλύτερες συνθήκες μόρφωσης και ζωής. Ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε, κυρία Βέττα.

Το λόγο έχει ο κ. Κωνσταντόπουλος.

 **ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κυρίες και κύριοι συνάδελφοι, κύριε Υπουργέ, η Επιτροπή μας επεξεργάζεται σήμερα τρεις διεθνείς Συμβάσεις της χώρας μας, με τα Ηνωμένα Αραβικά Εμιράτα, με το Κατάρ και τη Βουλγαρία, αντίστοιχα.

Μία, όμως, κοινή διαπίστωση. Τα τρία αυτά νομοσχέδια, για την κύρωση των διεθνών Συμφωνιών της χώρας μας, έρχονται, για άλλη μια φορά, με μεγάλη καθυστέρηση και, μάλιστα, η οποία προκαλεί προβληματισμό, για το αν οι συμφωνίες αυτές παραμένουν επίκαιρες ή όχι. Και τι εννοώ;

Αγαπητοί συνάδελφοι, το Μνημόνιο Κατανόησης με τα Ηνωμένα Αραβικά Εμιράτα υπεγράφη, στην Αθήνα, το 2014. Το Μνημόνιο Κατανόησης με το Κατάρ υπεγράφη, στη Ντόχα, το 2013. Το Πρωτόκολλο Συνεργασίας με τη Βουλγαρία υπεγράφη, στην Αθήνα, το 2012. Δηλαδή, έχουν περάσει 4-5 κυβερνήσεις.

Μάλιστα, εδώ να σημειώσω, ότι και στις τρεις αυτές Συμβάσεις υπάρχει πρόβλεψη για κατάθεση προτάσεων, μέσω της συνεργασίας των μερών στους διοργανωτές των Ολυμπιακών Αγώνων του 2016. Βγάλτε, λοιπόν, τα συμπεράσματά σας στο τι ερχόμαστε να κυρώσουμε. Σήμερα, ωστόσο, βρισκόμαστε στα πρόθυρα των νέων Ολυμπιακών Αγώνων, που θα διεξαχθούν το 2021 και ακόμα οι συμφωνίες δεν έχουν κυρωθεί !

Αγαπητοί συνάδελφοι, οι διεθνείς Συμβάσεις για τη Διεθνή Αθλητική Συνεργασία, που εξετάζουμε, σήμερα, στοχεύουν στην ενδυνάμωση της καλής συνεργασίας της Ελλάδος με τις επιμέρους χώρες. Στο πλαίσιο, φυσικά, των αθλητικών σχέσεων και των θεμάτων κοινού ενδιαφέροντος. Και τούτο, βέβαια, σε ό,τι αφορά το διεθνή αθλητισμό.

Προβλέπουμε, επίσης, την αναγνώριση της αξίας του θεσμού των Ολυμπιακών Αγώνων και την πρόοδο των ολυμπιακών αξιών και της ολυμπιακής εκεχειρίας. Και τούτο, φυσικά, σε συλλογική συνείδηση.

Πιο συγκεκριμένα, το Μνημόνιο Κατανόησης για την Αθλητική Συνεργασία με τα Ηνωμένα Αραβικά Εμιράτα περιλαμβάνει, μεταξύ άλλων, τη συνεργασία των δύο χωρών για την ενδυνάμωση του θεσμού των Ολυμπιακών Αγώνων, την ανταλλαγή στελεχών του αθλητισμού, για τη διοργάνωση μεγάλων αθλητικών γεγονότων και την ανταλλαγή πληροφοριών για την αθλητική τεχνολογία, για την αθλητική ιατρική, την καταπολέμηση της αθλητικής βίας, καθώς και του ντόπινγκ, την ενίσχυση της θέσης της γυναίκας στον αθλητισμό, επίσης, την προώθηση του αθλητισμού για τα άτομα με αναπηρία και άλλα ζητήματα, φυσικά, κοινού ενδιαφέροντος.

Μάλιστα, αγαπητοί συνάδελφοι, οι Ολυμπιακοί Αγώνες προσδιορίζονται στο Μνημόνιο αυτό, ως εκδήλωση καθαρής, θα έλεγα, συνείδησης.

Το Μνημόνιο Κατανόησης για την Αθλητική Συνεργασία με το Κατάρ, αγαπητοί συνάδελφοι, περιλαμβάνει την πρόθεση συνεργασίας των δύο χωρών, στον τομέα του αθλητισμού, για την ανάπτυξη της φιλίας των δύο χωρών. Οι στόχοι αυτοί θα επιτευχθούν, με την ανταλλαγή επισκέψεων αθλητικών αντιπροσώπων και τη συμμετοχή αθλητών σε αγώνες και διοργανώσεις, με συνέδρια, με σεμινάρια, καθώς και λοιπές άλλες εκδηλώσεις, καθώς, φυσικά και τη συνεργασία στην έρευνα και την ανάπτυξη του τομέα πολιτισμού. Και τούτο, φυσικά, με τη στήριξή μας και τη μεταφορά τεχνογνωσίας και εμπειρογνωμοσύνης, που αποκτήθηκε από τους Ολυμπιακούς Αγώνες του 2004.

Επίσης, για την προετοιμασία, διεξαγωγή και την υποδομή αθλητικών γεγονότων, συμπεριλαμβανομένων και του Παγκοσμίου Κυπέλλου FIFA 2022. Ακόμα, στην ανταλλαγή πληροφοριών για την αθλητική ιατρική, για τον έλεγχο ντόπινγκ και διαχείριση της συντήρησης των αθλητικών εγκαταστάσεων και άλλων θεμάτων κοινού ενδιαφέροντος. Εδώ, θα έλεγα πρέπει να σημειωθεί, ότι θεωρούμε χρήσιμη την ανταλλαγή πληροφοριών και περιλαμβάνονται στο σύνολο των συμφωνιών, καθώς επίσης και για τη διαχείριση και τη συντήρηση των αθλητικών εγκαταστάσεων. Είναι πεδία, που βοηθάνε τη χώρα μας και οποιαδήποτε ανταλλαγή βέλτιστων πρακτικών μόνο θετικά μπορεί να μας φέρει και να μας προσφέρει. Επίσης, θα πρέπει να τονιστεί ότι προβλέπεται, στο Μνημόνιο αυτό, η σύσταση μικτής επιτροπής, για την παρακολούθηση της εφαρμογής του Μνημονίου και τη σύνταξη προτάσεων για την καλύτερη υλοποίησή του.

Τέλος, στην ίδια λογική, έχει διαμορφωθεί και το Πρωτόκολλο Αθλητικής Συνεργασίας με τη Βουλγαρία. Σ’ αυτό εφαρμόζεται και εμφανίζεται ο προσδιορισμός των Ολυμπιακών Αγώνων, ως διεθνές αθλητικό γεγονός καθαρής συνείδησης. Στο Πρωτόκολλο αυτό, αγαπητοί συνάδελφοι, περιέχονται και διμερείς δεσμεύσεις, για την ενδυνάμωση της τακτικής συνεργασίας των δύο χωρών, όπως στη φυσική αγωγή, στην εκπαίδευση, στην αθλητική τεχνολογία, στην ιατρική, στην καταπολέμηση της αθλητικής βίας, του ντόπινγκ, καθώς και στην ανάπτυξη αναψυχής.

 Εν κατακλείδι, θα έλεγα εδώ, αγαπητοί συνάδελφοι, θα πρέπει να ξεκαθαρίσουμε, ότι και οι τρεις Συμφωνίες προβλέπουν επίσης εισπρακτικές λεπτομέρειες για την ανταλλαγή επισκέψεων στελεχών και εμπειρογνωμόνων. Τέλος, να τονιστεί ότι και οι τρεις Συμφωνίες αθλητικής εργασίας έχουν περίοδο ισχύος τριών ετών από την Κύρωσή τους, με πρόβλεψη αυτόματης ανανέωσης, εφόσον, φυσικά, κανένα από τα Συμβαλλόμενα Κράτη δεν θελήσει να παύσει την ισχύ τους.

 Δυστυχώς, ωστόσο, αγαπητοί συνάδελφοι, έως σήμερα, δεν έχουμε ακόμα ενεργοποιηθεί, λόγω της καθυστέρησης, εκ μέρους του Υπουργείου να τις φέρει προς Κύρωση και της συναφούς γραφειοκρατίας. Φυσικά, δεν αφορά μόνο τον Υπουργό, κ. Αυγενάκη, αφορά και τους προηγούμενους Υπουργούς του ΣΥΡΙΖΑ, αλλά και τις προηγούμενες κυβερνήσεις. Θα πρέπει, κάποια στιγμή, να ξεκαθαρίσουμε ότι υπάρχει συνέχεια στο κράτος. Εσείς τα φέρατε, με ένα χρόνο αργοπορίας, θα μπορούσαν, ενδεχομένως, να έρθουν νωρίτερα. Οι ευθύνες της Αντιπολίτευσης είναι καταγεγραμμένες, άλλωστε, γι’ αυτό είναι και Αντιπολίτευση. Επίσης, θα πρέπει να ξεκαθαρίσουμε ότι θα πρέπει και αυτό να μας προβληματίσει. Δεν αφορά ποιος έχει τις ευθύνες, σημασία έχει ότι στο κράτος υπάρχει συνέχεια και οι ευθύνες θα πρέπει να αποδίδονται στο χρόνο, που πρέπει.

Κύριε Υπουργέ, οι διεθνείς συμφωνίες έχουν νόημα όταν ενεργοποιούνται, όχι απλά όταν υπογράφονται και μένουν σε εκκρεμότητα αρκετά χρόνια. Γι’ αυτό, αγαπητοί συνάδελφοι, εμείς το Κίνημα Αλλαγής, είμαστε υπέρ της γόνιμης, εποικοδομητικής και προγραμματικής αντιπολίτευσης. Μάλιστα, θα έλεγα ότι η ιστορία της χώρας μας και το DNA της οποίας έχει εγγραφεί και με τους Ολυμπιακούς Αγώνες του 2004, και μάλιστα επιτυχώς, προτάσσουν τη συνεργασία όλων. Είναι φυσικό να πιστέψουμε όλοι ότι επί της αρχής συμφωνούμε προς τη κατεύθυνση των Κυρώσεων, αυτών των τριών νομοσχεδίων από πλευράς της χώρας μας.

 Ολοκληρώνοντας, θα ήθελα να αναφερθώ αγαπητοί συνάδελφοι, στα θέματα, που αφορούν την ατζέντα της επικαιρότητας. Πρώτον, με την επίσκεψη Πομπέο, στην Αθήνα, είδαμε την Κυβέρνηση να τη χαρακτηρίζει «ιστορική» και, μάλιστα, να χαρακτηρίζει «ιστορική» τη Συμφωνία των Πρεσπών. Να σας θυμίσω, αγαπητέ Υπουργέ, ότι ως Αντιπολίτευση, η Ν.Δ., την είχε χαρακτηρίσει «εθνική ήττα», όπως και εμείς. Μαζί την είχαμε καταψηφίσει. Θα πρέπει να μας ξεκαθαρίσετε, αν είναι ιστορική η στιγμή ή αν είναι εθνική ήττα ! Διότι, εμείς τότε και την καταγγείλαμε και την καταψηφίσαμε και σήμερα δεν έχουμε αλλάξει άποψη. Δεύτερον, ενόψει της Συνόδου Κορυφής, είναι αυταπάτη να πιστεύουν κάποιοι, μέσα στην Ευρώπη, ότι υπάρχει η ευρωπαϊκή προοπτική, από πλευράς Τουρκίας. Αυτή την αυταπάτη οφείλει να την αναδείξει σήμερα η Κυβέρνησή σας. Ο Ερντογάν, θα έλεγα, είναι ανεξέλεγκτα προκλητικότατος. Έχει τεντώσει το σχοινί και αυτό, κάποια στιγμή, λογικό είναι να σπάσει. Αυτό, άλλωστε, αποτυπώνεται στην ένταση, που έχει ήδη ξεσπάσει, στο εσωτερικό της Τουρκίας. Θυμίζω τι έγινε, στο τέλος Αυγούστου, όταν ο Τούρκος Πρωθυπουργός απευθύνθηκε στους νέους της Τουρκίας.

Η κυρίαρχη στάση και οι τάσεις στα τουρκικά twitter ήταν «καμία ψήφος σε σένα», με το μισό πληθυσμό ηλικίας κάτω των 32 ετών, να βρίσκεται απέναντι από τον Ερντογάν. Ο εθνικισμός του Ερντογάν, η στρατηγική της αποθέωσης του μουσουλμανισμού και του οθωμανισμού, θα έλεγα, δεν βρίσκει ακροατήριο στους νέους της Τουρκίας και αυτό είναι σημαντικό. Μάλιστα, τα δημοσκοπικά ευρήματα των τελευταίων μηνών δείχνουν ότι οι νέοι θέλουν να ζήσουν, σε μια δημοκρατική χώρα, με πραγματικό κράτος δικαίου και αυτό είναι το πλέον σημαντικό, σε μια χώρα, που σέβεται την ελευθερία έκφρασης, που σέβεται τα ανθρώπινα δικαιώματα, που σέβεται τη διαφορετικότητα και φυσικά, κατανοούμε όλους αυτούς τους νέους και τις φωνές τους. Κατανοούμε, λοιπόν, ότι οι σπασμωδικές κινήσεις του Τούρκου προέδρου, αυτός ο εθνικιστικός παροξυσμός, βασίζεται στο φόβο της ήττας.

Υπογραμμίζω, επίσης, ότι η κριτική μας στάση αφορά τον Τούρκο πρόεδρο και όχι τον τουρκικό λαό. Εδώ πρέπει να τονιστεί, ότι για τη σχέση Ευρωπαϊκής Ένωσης – Τουρκίας, η λύση είναι μία, μια νέα ειδική σχέση, με πυρήνα την οικονομία και την αναβάθμιση της τελωνειακής σχέσης, με κυρώσεις σκληρές, όπου η Τουρκία δεν συμμορφώνεται και όταν παραβιάζει, φυσικά και τις αρχές του κράτους δικαίου, τα ανθρώπινα δικαιώματα, στο εσωτερικό της και τα κυριαρχικά δικαιώματα, στις γειτονικές χώρες. Στο πλαίσιο αυτό, ο κ. Ερντογάν θα πρέπει να πάρει την απάντησή του.

Εδώ, επίσης, να ξεκαθαρίσουμε, ότι δεν είμαστε αντίθετοι στο να γίνουν διμερείς συζητήσεις με την Τουρκία, αλλά όχι προσποιούμενοι ότι δεν υπάρχει Κυπριακό. Εμείς στο Κίνημα Αλλαγής-ΠΑ.ΣΟ.Κ. θεωρούμε την Κύπρο και το Κυπριακό, ως μείζον εθνικό θέμα και πιστεύουμε, ότι και εσείς το θεωρείτε επίσης σημαντικό και γι’ αυτό το υπογραμμίζουμε.

Αγαπητοί συνάδελφοι, στη Σύνοδο Κορυφής πρέπει να δούμε σκληρές κυρώσεις εναντίον της Τουρκίας, ώστε να πάρει το μήνυμα Ερντογάν και η παρέα του, γιατί ορισμένοι εκτιμούμε, ότι όποιες και αν είναι οι κυρώσεις η Τουρκία θα τις αγνοήσει. Να πάρει, λοιπόν, ένα μήνυμα σαφές.

Θέλω να πω, επίσης, για τον εμπρηστικό λόγο του Ερντογάν προς τους Αρμένιους, έναν λόγο, που έρχεται από το βάθος της ιστορίας, που ξυπνά μνήμες από τη γενοκτονία του αρμενικού πληθυσμού, με την Τουρκία να μην έχει αναγνωρίσει, ακόμα και σήμερα, ποτέ, την ύπαρξη της γενοκτονίας και να μην έχει παραδεχτεί ποτέ το αποτρόπαιο αυτό έγκλημα. Και εδώ, θα πρέπει να σταλεί ένα μήνυμα προς την Τουρκία, έστω και σε επίπεδο συμβολισμού.

Τέλος, αγαπητοί συνάδελφοι, όσον αφορά την πανδημία και την ένταση, που έχει ξεσπάσει στη μαθητική κοινότητα, εδώ θα πρέπει να σταθείτε στο ύψος των περιστάσεων και με ευθύνη να πράξετε. Να ξεκαθαρίσουμε, ότι η μάσκα δεν πρέπει να γίνει στοιχείο ούτε εργαλείο διχασμού. Δεν μπορούν, δηλαδή, οι μαθητικές κοινότητες, οι γονείς, οι μαθητές, οι καθηγητές να μπαίνουν στην περιπέτεια του διχασμού, ούτε πρέπει να γίνει αιτία να κλείνουν τα σχολεία. Εμείς στο Κίνημα Αλλαγής θέλουμε σχολεία ανοιχτά και ασφαλή, με 15 παιδιά ανά τμήμα και συνεργασία με τους δήμους, για περισσότερες αίθουσες. Αυτό που λέμε είναι ένα, πριν δημιουργηθεί «χιονοστιβάδα», θα πρέπει να συζητήσουμε και να βρούμε τις βιώσιμες λύσεις, που πρέπει να εκτεθεί η κοινότητα. Το στοίχημα, άλλωστε, αγαπητοί συνάδελφοι και παιδιά που ακούν, είναι ότι δεν πρέπει να χαθεί το στοίχημα της Κυβέρνησης, μέσα στην πανδημία, διότι, δυστυχώς, βλέπουμε, ότι πανδημία δεν υποχωρεί, αντιθέτως, καλπάζει και ξεπέρασαν το ένα εκατομμύριο τα θύματα από τον κορονοϊό. Γι’ αυτό θα πρέπει, αγαπητοί συνάδελφοι, να ρίξουμε τους τόνους και να προστατεύσουμε όλοι μαζί τα παιδιά μας. Επομένως, να δούμε το πρόβλημα στη ρίζα και να δώσουμε λύση, να αρχίσουν τα μαθήματα ξανά, γιατί έρχεται και δύσκολος χειμώνας και να κερδίσουμε το χρόνο που χάσαμε. Άλλωστε, το σημαντικό είναι να μη χαθούν άλλες διδακτικές ώρες και γι’ αυτό πρέπει να κυριαρχήσει η λογική, η ψυχραιμία και η σύνεση. Να ακούσουμε και να εμπιστευτούμε τους ειδικούς και να σταματήσει η συνωμοσιολογία. Η συνωμοσιολογία κάνει κακό και θα πρέπει να σταματήσει τώρα. Η επιστήμη, άλλωστε και η ηθική δίνουν τις λύσεις και θα πρέπει να ακουστούν και δεν πρέπει να μπούμε στη διαδικασία να ακούγονται οι δημαγωγοί και ο ανορθολογισμός τους.

Υπομονή και ελπίδα, σε ό,τι αφορά την πανδημία, γιατί πιστεύω ότι θα τα καταφέρουμε και σε ό,τι αφορά τα εθνικά μας, πιστεύω ότι, με τη σύμπνοια στα δύσκολα, πάντα τα καταφέρνουμε και ήρθε η ώρα, για άλλη μια φορά, να το αποδείξουμε. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον Ειδικό Αγορητή του Κινήματος Αλλαγής, τον κύριο Κωνσταντόπουλο, το λόγο έχει ο Ειδικός Αγορητής του Κ.Κ.Ε., ο κ. Συντυχάκης.

Κυρίες και κύριοι, από θέση αρχής το Κομμουνιστικό Κόμμα Ελλάδας βλέπει θετικά Συμφωνίες, που συμβάλλουν στην ανάπτυξη της φιλίας και της συνεργασίας, μεταξύ λαών και χωρών. Το βασικό κριτήριο γι’ αυτές τις Συμφωνίες, αλλά και της ψήφου, είναι εάν αυτές δημιουργούν όρους, που βοηθούν, πράγματι, στην ανάπτυξη της φιλίας και της συνεργασίας, μεταξύ των λαών ή εάν πρόκειται για Συμφωνίες, που υπηρετούν οικονομικά συμφέροντα, πολιτικές επιδιώξεις, που στρέφονται, ενάντια στα συμφέροντα των λαών ή ακόμα, εάν είναι ενταγμένες ή αξιοποιούνται στο σχεδιασμό γενικότερων ιμπεριαλιστικών επιδιώξεων. Με αυτό, λοιπόν, το κριτήριο εξετάζουμε και τα Μνημόνια Συνεργασίας της χώρας μας, με τη Βουλγαρία, τα Ηνωμένα Αραβικά Εμιράτα και το Κατάρ ή με οποιαδήποτε άλλη χώρα.

Πλευρές των συγκεκριμένων Μνημονίων Συνεργασίας, που συζητάμε, σήμερα, όπως για παράδειγμα, η ενίσχυση της συνεργασίας στα θέματα φυσικής αγωγής, του ντόπινγκ, της αθλιατρικής, των ΑμεΑ, ο ρόλος της αποκαλούμενης ολυμπιακής εκεχειρίας, η αξία των Ολυμπιακών Αγώνων, ως εκδήλωση καθαρής συνείδησης, η ενίσχυση της διαφάνειας και του εκδημοκρατισμού του αθλητισμού, η ανταλλαγή τεχνογνωσίας για επενδύσεις σε αθλητικές εγκαταστάσεις και άλλα ζητήματα, τις προσεγγίζουμε διαφορετικά και από αυτή την άποψη, απόψε θα ψηφίσουμε «παρών».

Πιο ειδικά, πρώτον, οι Ολυμπιακοί Αγώνες, εδώ και πολλά χρόνια, έχουν χάσει το νόημα και το ρόλο τους. Τα όποια θετικά στοιχεία είχαν, μετά την επανασύσταση τους, σαν διαδικασία φιλίας των λαών, ευγενούς άμιλλας, συναγωνισμού και ισότιμης συνεργασίας, δεν έχουν καμία σχέση με τις σύγχρονες ανάγκες του λαού και της νεολαίας. Οι Ολυμπιακοί Αγώνες, όχι μόνο δεν αντιπροσωπεύουν πλέον την καθαρή συνείδηση, αλλά, δυστυχώς, έχουν μετατραπεί σε τεράστια βιομηχανία, που εμπορεύεται το πιο ακριβό, ίσως, προϊόν της παγκόσμιας αγοράς. Το προϊόν, όπως το έχει μετατρέψει και η ΔΟΕ, με την ονομασία «Ολυμπιακοί Αγώνες», αποφέρει, κάθε χρόνο, εκατοντάδες δισεκατομμύρια δολάρια στους Αθανάτους και τις πολυεθνικές επιχειρήσεις, που συνεργάζονται, μαζί τους. Απαραίτητη, ώστε το προϊόν να γίνει ελκυστικό στην παγκόσμια αγορά, είναι η διακόσμησή του με τα ολυμπιακά ιδεώδη, στο όνομα των οποίων τα κέρδη της ΔΟΕ και των πολυεθνικών αυξάνονται ραγδαία, χρόνο με το χρόνο. Θα σας θυμίσω τι έλεγε ο παλιότερος Πρόεδρος της ΔΟΕ, Αντόνιο Σάμαρανγκ, που είχε παραδεχτεί ότι χωρίς τους χορηγούς δε θα υπήρχαν Ολυμπιακοί Αγώνες. Η ΔΟΕ, σε συνεργασία με τις κυβερνήσεις των κρατών, που αναλαμβάνουν τη διοργάνωση Ολυμπιάδων, έχουν υποτάξει πλήρως τον αθλητισμό στους κανόνες της ελεύθερης αγοράς και αποτελεί μια αστείρευτη πηγή κερδοσκοπίας και κερδοφορίας του μεγάλου κεφαλαίου, σε βάρος των εργαζομένων όλου του κόσμου.

Σχεδόν όλα τα αθλήματα, οι μεγάλες ομάδες και οι πιο ταλαντούχοι αθλητές ελέγχονται από τα διεθνικά μονοπώλια, που κυριαρχούν, στη διεθνή αγορά και σχετίζονται άμεσα με τον εμπορευματοποιημένο αθλητισμό. Από αυτή την άποψη, γίνεται προσπάθεια ωραιοποίησης του ρόλου των Ολυμπιακών Αγώνων, σε βάρος του αθλητισμού και της καλώς εννοούμενης άμιλλας. Υμνούν την αποκαλούμενη «ολυμπιακή εκεχειρία» και βάζουν στόχο να εδραιωθεί, μάλιστα, στη συλλογική συνείδηση της ανθρωπότητας.

Η αλήθεια, τελικά, είναι ότι η εκεχειρία είναι μια αιτία, που την καπηλεύονται όσοι προκαλούν τους πολέμους και, φυσικά, θέλουν να εξυπηρετήσουν τα οικονομικά τους συμφέροντα, όπως οι χορηγοί τους. Στην πράξη, έχει αλλοιωθεί το περιεχόμενο της ολυμπιακής εκεχειρίας. Αξιοποιείται, ως μέσο παραπλάνησης των λαών, αφού στην πράξη αποσιωπά τις πραγματικές αιτίες των ιμπεριαλιστικών πολέμων, κρύβει τις ιμπεριαλιστικές αντιθέσεις και τους ανταγωνισμούς για τους ενεργειακούς πόρους, τους δρόμους μεταφοράς, το μοίρασμα των αγορών, ως τη μόνη αιτία για το ξέσπασμα των ιμπεριαλιστικών πολέμων, όταν η Ν.Δ. και ο ΣΥ.ΡΙΖ.Α. εμπλέκουν τη χώρα μας σε αυτούς τους σχεδιασμούς και πρωτοστατούν, ως σημαιοφόροι, στα σχέδια του ΝΑΤΟ και της Ε.Ε. στην περιοχή. Ας θυμηθούμε την ιμπεριαλιστική σφαγή, στην Υεμένη, από τα Ηνωμένα Αραβικά Εμιράτα, με τη στήριξη των Η.Π.Α., του ΝΑΤΟ και της Ε.Ε., τους εγκληματικούς βομβαρδισμούς αμάχων, το ξεκλήρισμα του λαού της Υεμένης από τη διάλυση κάθε υποδομής και τον αποκλεισμό της χώρας.

Η Σαουδική Αραβία είναι αυτή, που συμμετείχε ενεργά, στον πόλεμο κατά της Συρίας, που υπόθαλπε και υποθάλπει τον ISIS, απολαμβάνει την πολύπλευρη στήριξη των ΗΠΑ, του ΝΑΤΟ και της Ευρωπαϊκής Ένωσης, στο πλαίσιο των σφοδρών ανταγωνισμών, που μαίνονται, στην περιοχή, για τις ενεργειακές πηγές και τους δρόμους μεταφοράς τους. Το συνεχή εξοπλισμό του καθεστώτος από κυβερνήσεις των κρατών - μελών της Ευρωπαϊκής Ένωσης, μεταξύ των οποίων και η προηγούμενη Κυβέρνηση του ΣΥΡΙΖΑ-ΑΝΕΛ, η οποία, με τη συναίνεση και της Νέας Δημοκρατίας και του Κινήματος Αλλαγής, υπέγραψε συμφωνία πώλησης πολεμικού υλικού στο κράτος - δολοφόνο της Σαουδικής Αραβίας, στο πλαίσιο της λεγόμενης «γεωστρατηγικής αναβάθμισης της Ελλάδας».

 Επομένως, οι Ολυμπιακοί Αγώνες, όχι μόνο δεν καταργούν τους πολέμους για 10 - 15 - 20 μέρες, αλλά όλοι εκείνοι, που ηγούνται της οργάνωσης των Ολυμπιακών Αγώνων, συμμετέχουν στις πολιτικές αποφάσεις πολεμικών και στρατιωτικών επιχειρήσεων. Είναι, δηλαδή, μέσα στο ίδιο κόλπο.

 Δεύτερον, σχετικά με τη μεταφορά τεχνογνωσίας για επενδύσεις στις αθλητικές εγκαταστάσεις, όντως η Κυβέρνηση έχει να προσφέρει πολλά από ιδέες και στην πράξη, όταν η ίδια προσαρμόζει πλήρως τη συντήρηση και λειτουργία των δικών μας εδώ αθλητικών εγκαταστάσεων στα επιχειρηματικά σχέδια, αν δεν τις εγκαταλείπει και τις απαξιώνει για τις ανάγκες του κεφαλαίου, όταν δίνουν τη δυνατότητα να προχωρούν οι αθλητικές ανώνυμες εταιρείες σε παρεμβάσεις, που εξυπηρετούν τη δική τους επιχειρηματική λειτουργία, καθιερώνοντας την ανταποδοτική λειτουργία τους για το λαό, που σε μια πορεία, μπορεί να χάνει το δικαίωμα στην πρόσβαση, μέσω των πολυετών παραχωρήσεων, σε αυτές τις αθλητικές εταιρείες. Ενώ με τη συστηματική υποστελέχωση και την υποχρηματοδότηση, οι εγκαταστάσεις είτε θα υποβαθμίζονται είτε θα παραδίδονται στις επιχειρηματικές ορέξεις, μεταφέροντας στους γονείς και στους αθλούμενους στους Δήμους και στις Περιφέρειες και μάλιστα στις τελευταίες, χωρίς προσωπικό και χωρίς πόρους.

Όλα αυτά, κατά την άποψή μας, υπηρετούν τις γενικότερες κατευθύνσεις απεμπλοκής του κεντρικού κράτους από την υποχρέωση να συντηρεί και να κατασκευάζει αθλητικές υποδομές και να τις φορτώνει επί της ουσίας πλέον στις πλάτες του λαού με ό,τι αυτό συνεπάγεται.

Τρίτον, σε σχέση με την ενίσχυση της διαφάνειας και του εκδημοκρατισμού του αθλητισμού, μάλλον η χώρα μας είναι παράδειγμα προς αποφυγήν. Δεν χρειάζεται να πάμε πολύ μακριά. Ας γυρίσουμε στο πριν από λίγες ημέρες έκτρωμα νομοσχέδιο, κατ΄ επίφαση αθλητικό, που ψήφισε η πλειοψηφία της Βουλής, για τον πλήρη έλεγχο των Αθλητικών Σωματείων, Ενώσεων και Ομοσπονδιών από την Κυβέρνηση, τη μετατροπή και του ερασιτεχνικού αθλητισμού σε εμπόρευμα, κατά τα πρότυπα του επαγγελματικού.

 Ας δούμε τα όσα διαχρονικά συμβαίνουν στο ποδόσφαιρο, που επιβεβαιώνουν, σταθερά τη σήψη, τη διαπλοκή στον επαγγελματικό αθλητισμό. Είναι, πλέον, φανερό ότι το ποδόσφαιρο των επιχειρηματιών παίζεται πλέον στο παρασκήνιο, όπου κυριαρχεί το κέρδος και η ανταγωνιστικότητα.

Ο αθλητισμός από κοινωνικό αγαθό, πλέον, έχει μετατραπεί σε εμπόρευμα. Η διαπλοκή και η σήψη, με την ανοχή όλων των κυβερνήσεων, αποτελούν κυρίαρχα συστατικά, οι οποίες κυβερνήσεις αρνούνται πεισματικά να υιοθετήσουν ακόμα και τις αυτονόητες προτάσεις, που έχει καταθέσει το Κ.Κ.Ε., για να φύγουν από το Υπουργείο Πολιτισμού και Αθλητισμού οι ανώνυμες αθλητικές εταιρείες και να υπαχθούν στο Υπουργείο Ανάπτυξης, ως αθλητικές εταιρείες, όπου εκεί θα γίνεται ο έλεγχος για τα οικονομικά τους, για τα περιουσιακά τους, τη βιωσιμότητά τους, να μην υπάρχει ειδικό καθεστώς αδειοδότησης και να αποσυρθούν φυσικά και όλες οι ελληνικές ομάδες από το «Στοίχημα».

 Τέταρτον, σε ποια βάση μπορεί να αντιμετωπιστεί το φαινόμενο της φαρμακοδιέγερσης, αλλά και η λογική του ντόπινγκ, όταν όλες οι κυβερνήσεις το συζητούν, σε ένα περιβάλλον άκρατης εμπορευματοποίησης του αθλητισμού, όταν βασικός στόχος είναι τα μετάλλια και η δόξα;

 Το πολυδιάστατο θέμα της φαρμακοδιέγερσης, φυσικά, δεν αφορά μια χώρα ή ένα άθλημα. Πρόκειται για μια βιομηχανία με τεράστια κέρδη, η οποία στηρίζεται και ανθεί, λόγω της απαράδεκτης και επιζήμιας φιλοσοφίας του νικητή, με κάθε μέσον, που έχει επιβληθεί στον αθλητισμό.

Όπως έχουν δείξει αρκετά παραδείγματα, ο σημερινός εμπορευματοποιημένος αθλητισμός, που αποτελεί πεδίο δράσης τεράστιων πολυεθνικών εταιρειών, πολλές εκ των οποίων δεν έχουν καμία σχέση με τον αθλητισμό, με το αθλητικό αντικείμενο, αλλά με ιδιαίτερα σημαντικές μπίζνες, όπως για παράδειγμα με τα ενεργειακά - βλ. την Γκάζπρομ- εφοπλιστικές και ναυτιλιακές εταιρείες και οι μπίζνες, που κάνουν, έχει δείξει ότι δίνουν – αν θέλετε – και τις αφορμές για τα χοντρά παιχνίδια.

 Ποιος ευθύνεται; Είναι το ίδιο το σύστημα, που ανοίγει την κερκόπορτα στις εταιρείες, δίνοντάς τους το δικαίωμα να μετατρέπουν τον αθλητισμό και τους Ολυμπιακούς Αγώνες σε επιχείρηση. Το δόγμα της σύνδεσης, επιτυχίας και ανταλλάγματος και ο πόλεμος των εταιριών επιφέρει υπεράνθρωπες απαιτήσεις, που αντικειμενικά οδηγεί στη φαρμακοδιέγερση. Να γιατί το ντόπινγκ είναι σύνθετο του συστήματος, που έχουν επιβάλλει ή ανέχονται κυβερνήσεις και κάθε είδους αρμόδιοι. Το ντόπινγκ αποτελεί μάστιγα για το σύγχρονο αθλητισμό, αλλά πλέον έχει πάρει και ανησυχητικές διαστάσεις, τόσο στον μαθητικό πληθυσμό, όσο και στους αθλητές, που γυμνάζονται, για καλή φυσική κατάσταση και όχι για να κάνουν πρωταθλητισμό. Και μάλιστα, σύμφωνα με στοιχεία, το 5% έως 11% των αγοριών και το 0,5% έως 2,5% των κοριτσιών, στις Ηνωμένες Πολιτείες, χρησιμοποιούν αναβολικά, στεροειδή, ενώ στη χώρα μας, το ποσοστό των μαθητών, που κάνουν χρήση, υπολογίζεται, ότι φτάνουν στο 5%. Οι μισοί, περίπου, αρχίζουν τη χρήση, πριν από την ηλικία των 16 ετών. Η μέση ηλικία έναρξης είναι τα 14 έτη. Οι νέοι δεν γνωρίζουν τις επιπτώσεις των ουσιών αυτών στην υγεία τους και ενθαρρύνονται στη χρήση, έχοντας σαν παράδειγμα διάσημους αθλητές, πρότυπα για τη νεολαία, οι οποίοι αποκαλύπτονται πως είναι χρήστες.

Το σύστημα, που προσβλέπει στα ρεκόρ και τις διακρίσεις, παραμένει. Και η Ν.Δ. και τα άλλα αστικά κόμματα το στηρίζουν συνειδητά, αρκούνται σε καταγγελτικά κείμενα, μνημόνια κατανόησης και επιφανειακές αποσπασματικές κινήσεις, ενώ η πραγματικότητα γίνεται, συνεχώς, εφιαλτικότερη. Η πάλη, λοιπόν, κατά της φαρμακοδιέγερσης και του συστήματος αξιών και πρακτικών, που την υποθάλπει, είναι ταυτόσημη με τη πάλη για έναν άλλο αθλητισμό, με αρχές και αξίες, ως δικαίωμα του λαού και όχι ως θέαμα, επιχείρηση, για να κερδοσκοπούν οι έμποροί του. Ο δρόμος αυτός δεν είναι απλά πολιτική επιλογή, κατά την άποψή μας, είναι ζήτημα ζωής.

Πέμπτον, οι συζητούμενες συμφωνίες, που συζητάμε, σήμερα, αφορούν, όπως λένε, τη συνεργασία στα θέματα της φυσικής αγωγής και στην εκπαίδευση μέσω του αθλητισμού. Υπάρχει ένα ερώτημα. Πού προωθείται, στη χώρα μας, η φυσική αγωγή; Τι έχει να επιδείξει η χώρα μας, γύρω από αυτό το ζήτημα; Η ανυπαρξία στοιχειωδών προϋποθέσεων για τη φυσική αγωγή και πριν απ’ όλα στο σχολείο αποτελούσε πάντα βούτυρο στο ψωμί επιχειρήσεων και διαφόρων μάνατζερ. Να μην ξεχνάμε, σε ποιο έδαφος πάτησαν, πριν από λίγα χρόνια, οι εταιρείες και συνεχίζουν, για να χρηματοδοτήσουν έρευνες και να χρηματοδοτούν έρευνες στα σχολεία, σχετικά με την κατάσταση της υγείας των μαθητών. Στρώνεται, χρόνο με το χρόνο, το έδαφος για ιδιωτικοποίηση, στο χώρο της παιδείας και μπορούμε να πούμε πως ιδιαίτερη προβολή του εμπορεύματος, που λέγεται «αθλητισμός» μπορεί να παίξει το ρόλο του λαγού, σε αυτή την υπόθεση. Σε αυτές τις συνθήκες και με αυτούς τους δείκτες, η εκάστοτε κυβέρνηση, αντί να πάρει μέτρα για αύξηση των ωρών διδασκαλίας, σταδιακά, τις μείωνε, ενώ προχωρούσε και προχωράει, σε συγχωνεύσεις σχολείων, υποβαθμίζοντας, χρόνο με το χρόνο, το ρόλο της φυσικής αγωγής στο σχολείο.

Κατά την άποψή μας, υπάρχει ανάγκη για πρωτοβουλίες, σε όλα τα επίπεδα και σε όλες τις βαθμίδες εκπαίδευσης, που, όμως, ξαναλέμε, πρέπει να είναι έξω από χορηγούς και σπόνσορες και να δίνουν βάρος στη φυσική κατάσταση και την υγεία των μαθητών, με έλεγχο, δηλαδή, δωρεάν εξετάσεις, που θα αφορούν την υγεία των μαθητών, με ευθύνη του κράτους. Σημαντική μπορεί να είναι και η συμβολή των υποδομών των δήμων, με ανάπτυξη προγραμμάτων, που θα συνδέονται, με τον σχολικό αθλητισμό. Θεωρούμε, επίσης, ότι χρειάζεται συνολική αλλαγή του αναλυτικού προγράμματος των σχολείων, αλλά και προσανατολισμός, που θα λαμβάνει υπόψη του την κατάσταση, στην Ελλάδα, αλλά και την ανάγκη οι νέοι να αποκτήσουν θετική στάση, σε αυτό που λέμε «διά βίου άσκηση». Αυτό, φυσικά, δεν μπορεί να γίνει με πυροτεχνήματα, αλλά με σταθερές παρεμβάσεις, που θα αναβαθμίσουν το ρόλο της φυσικής αγωγής, στην εκπαιδευτική διαδικασία. Χρειάζεται να ξεκινήσουν τα σχολικά πρωταθλήματα, που έχουν διακοπεί και, ταυτόχρονα, να αναβαθμιστούν, ώστε να μην επιβαρύνονται οι οικογένειες των μαθητών. Βεβαίως, το Κ.Κ.Ε., επιμένει στην ανάγκη για διαμόρφωση ενιαίου προγράμματος φυσικής αγωγής, διορισμό καθηγητών φυσικής αγωγής, σε συνδυασμό με αύξηση της κρατικής χρηματοδότησης, με σκοπό τη κάλυψη των αναγκών, που υπάρχουν, σήμερα.

Τι έχουν να επιδείξουν οι Κυβερνήσεις και της Ν.Δ., του ΣΥ.ΡΙΖ.Α. παλιότερα, για τη στήριξη του αθλητισμού για τα άτομα με ειδικές ανάγκες, όταν, σήμερα, η κατάσταση είναι τραγική για την πλειοψηφία των αθλητικών σωματείων ατόμων με αναπηρία, για την οριακή κατάσταση, στην οποία βρίσκονται τα σωματεία και οι αθλούμενοι, ως αποτέλεσμα της μέχρι τώρα συνεχούς υποχρηματοδότησης;

Στα πλαίσια της αντίληψης, που θέλει τον αθλητισμό, ως κοινωνικό αγαθό, μπορεί, επίσης, να βρει την πραγματική της αξία και η αθλιατρική, φυσικά, όταν αναπτύσσεται παράλληλα, με το όλο σύστημα του αθλητισμού. Μιας επιστήμης, που, στο κέντρο της προσοχής της, έχει την κατάσταση του οργανισμού όσων αθλούνται, αλλά και της βλάβης ή τις κακώσεις, που μπορεί να προκληθούν από την άσκηση. Ας μας πείτε πού, πώς και από ποιον για ποιον, στη χώρα μας αξιοποιείται η αθλιατρική. Είναι και αυτή άμεσα συνδεδεμένη με τον εμπορευματοποιημένο και ανταγωνιστικό αθλητισμό. Υπάρχουν μήπως στα σχολεία, στις αθλητικές σχολές, στα αθλητικά ερασιτεχνικά σωματεία, στους χώρους δουλειάς, για τα άτομα με αναπηρία, έτσι ώστε ο καθένας αθλούμενος να παρακολουθείται ιατρικά;

Κι όμως, αυτό είχε κατακτηθεί στην πρώην Σοβιετική Ένωση και στις άλλες σοσιαλιστικές χώρες. Το 1920, ιδρύθηκε στην πρώην Σοβιετική Ένωση, η έδρα της αθλιατρικής, σε εκπαιδευτικά ινστιτούτα επιστημονικών ερευνών γυμναστικής, που αποτελούνταν από εργαστήρια και ανάλογα τμήματα. Από το 1990, αθλιατρικά εξειδικευμένα ιατρεία και κοινά ιατρεία, έκαναν ελέγχους σε όλες τις ειδικότητες, που ασχολούνταν, με τον αθλητισμό και τη γυμναστική. Στη δεκαετία του 1970, υπήρχαν πάνω από 300 εξειδικευμένα ιατρεία και πάνω από 500 απλά, που, όμως, είχαν τη δυνατότητα να πραγματοποιούν αθλιατρικές εξετάσεις. Το 1997, ιδρύθηκε, στο Κίεβο, το Ινστιτούτο Επιστημονικών Ερευνών, που ασχολούνταν, με θέματα αθλητισμού και γυμναστικής. Στα σχολεία τότε, οι μαθητές περνούσαν υποχρεωτική ιατρική εξέταση ανά δίμηνο, συνοδεία των γυμναστών τους. Το ίδιο εντατικοί έλεγχοι πραγματοποιούνταν και στις αθλητικές σχολές, μέχρι και τα πανεπιστήμια.

Όσον αφορά τα σωματεία, υπήρχε σχετικός προγραμματισμός εξετάσεων των αθλούμενων, σε όλες τις μονάδες, ομάδες, τμήματα υποδομής, μέχρι και ομάδες, που συμμετείχαν στα πρωταθλήματα. Ενώ, στα εργοστάσια, στις καθιερωμένες εξετάσεις των εργατών, προστίθενταν και αυτές, που αφορούσαν αθλιατρικά θέματα. Εδώ, στη χώρα μας και παγκόσμια, στον παγκόσμιο καπιταλισμό, σήμερα, σε συνθήκες πανδημίας, αν αναφερθείς για την αναγκαιότητα παρουσίας γιατρού ή έστω ενός νοσηλευτή στα σχολεία, θεωρείσαι ανεδαφικός, θεωρείσαι εξωπραγματικός.

 Εν κατακλείδι, κυρίες και κύριοι, για το Κόμμα μας, ο αθλητισμός είναι δικαίωμα για όλους και όχι για τους λίγους. Μπορεί και πρέπει να γίνει γέφυρα φιλίας, ανάμεσα στους λαούς όλης της γης. Το σύνθημά μας, ο αθλητισμός, όπως και ο πολιτισμός, δεν είναι πολυτέλεια μόνο για τους λίγους, αλλά δικαίωμα για τους πολλούς. Συμπυκνώνει, μέσα σε αυτή τη φράση, την αντίληψή μας για τη φυσική αγωγή και τον αθλητισμό, αλλά και την αντιπαράθεσή μας με το σημερινό σύστημα, μακριά από χορηγούς και διαφημιστικά πακέτα.

Για όλους, λοιπόν, τους λόγους, που αναφέρθηκα, προηγουμένως, επαναλαμβάνω, το Κ.Κ.Ε. θα ψηφίσει «παρών» σε αυτές τις Συμφωνίες.

Ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κι εμείς ευχαριστούμε, κύριε Συντυχάκη.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αμανατίδης Ιωάννης, Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσείν, Μωραϊτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Χρηστίδου Ραλλία, Κεγκέρογλου Βασίλειος, Κωνσταντόπουλος Δημήτριος, Μπιάγκης Δημήτριος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Κλέων Γρηγοριάδης και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η Ειδική Αγορήτρια της Ελληνικής Λύσης, κυρία Σοφία – Χάιδω Ασημακοπούλου, θα έχει το λόγο για να μιλήσει για την 1η και την 3η Κύρωση και στη συνέχεια, ο Ειδικός Αγορητής, κ. Κωνσταντίνος Μπούμπας για την 2η.

Ορίστε, κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εκκινώντας από το Μνημόνιο Κατανόησης Αθλητικής Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας Νεολαίας και Άθλησης των Ηνωμένων Αραβικών Εμιράτων, θα έλεγα ότι έρχεται προς κύρωση, εντός της πανδημικής συγκυρίας, η οποία, βεβαίως, έχει επηρεάσει πολύ τον τομέα του αθλητισμού. Όμως, από το 2014, οπότε και υπεγράφη η παρούσα, μέχρι σήμερα, έχουν περάσει έξι χρόνια. Πόσο θεμιτή είναι πια η πρακτική της καθυστέρησης; Βιώνουμε τις συνεχείς προκλήσεις της γείτονος και αυτό το βλέπουμε όλοι. Δεν γίνεται, όμως, μόνο να παρακολουθούμε να μας προκαλούν ανηλεώς. Χρειάζεται να οικοδομούμε, εμπράκτως και καλές σχέσεις.

Με τον αθλητισμό να αποδεικνύεται σημαντικός παράγοντας, για τους στόχους της αλληλεγγύης και της ευημερίας, θα αποτελούσε μεγάλο σφάλμα, να μην παραδεχτούμε ότι η συνεργασία, στο αθλητικό πεδίο και όχι μόνο, με τα Ηνωμένα Αραβικά Εμιράτα, είναι καθοριστικής σημασίας. Διότι, ο αθλητισμός από τη φύση του, θα μπορούσε να χαρακτηριστεί, ως ένα μέσο κοινωνικής ανάπτυξης. Εξάλλου, όπως, μεταξύ άλλων, αναφέρεται και στο άρθρο 1, τελικός στόχος είναι η βελτίωση των σχέσεων συνεργασίας και φιλίας, μεταξύ των δύο χωρών. Και αυτό είναι, αναμφίβολα, η σημαντικότερη στόχευση.

Αμέσως μετά, στο άρθρο 2, γίνεται αναφορά στη διατήρηση και ανάδειξη των Ολυμπιακών Αγώνων. Η αντιπροσώπευση της πατρίδας μας, μέσα από τους Ολυμπιακούς Αγώνες, αποτελεί ταυτόχρονα και ένα ξεκάθαρο δείγμα σεβασμού στα σύμβολα, στους συμπατριώτες μας, στο ίδιο το έθνος. Οι Ολυμπιακοί Αγώνες αποτελούν την υπέρτατη έκφραση του αθλητικού πνεύματος. Πρόκειται για το ίδιο αθλητικό πνεύμα, που θυσιάζεται και ρημάζει, στα ολυμπιακά ακίνητα. Η αφύπνιση και η εδραίωση του πατριωτικού αισθήματος, στη συνείδηση όλων των Ελλήνων, μέσω τέτοιου μεγέθους αγώνων, είναι πιο αναγκαία από ποτέ, σήμερα, υπό την απειλή των τακτικών βλέψεων της Τουρκίας και η καλλιέργεια συνεργασιών, πιο επιτακτική, από ποτέ.

Κάπως ιδιαίτερο είναι το άρθρο 3, μιας και καλούμαστε να συζητήσουμε, μεν για την ολυμπιακή εκεχειρία, αλλά όσον αφορά στους Ολυμπιακούς Αγώνες του 2016. Δεν είναι κάπως αργά; Η ολυμπιακή εκεχειρία και οικουμενική αξία είναι πανανθρώπινη και διαπνέεται από μία διαχρονική ελληνικότητα. Ο αθλητισμός μπορεί να μη φέρνει την ειρήνη, ωστόσο, έχει δυναμική τέτοια, ώστε να αποτελέσει το εργαλείο προώθησης ιδανικών, που θα αναδείξουν τη σημασία της και θα εμπεδώσουν τα νοήματα της.

Προβλέπεται, στο άρθρο 4, η συνεργασία των δύο κρατών, σε πολλά επίπεδα, στον τομέα του αθλητισμού. Γίνεται λόγος για ανταλλαγή στελεχών του αθλητισμού, ανταλλαγή πληροφοριών και ιδεών, προώθηση του αθλητισμού για τα άτομα με αναπηρίες, της ισότητας των φύλων και τα λοιπά. Χωρίς αντίρρηση, το αθλητικό πεδίο, πρέπει να αποτελεί πεδίο συνεργασίας και, σε καμία περίπτωση, συγκρούσεων.

Στο άρθρο 5, συμφωνείται η ανταλλαγή πληροφοριών, μεταξύ άλλων, για την εδραίωση της θέσης των γυναικών, ιδίως στα Ηνωμένα Αραβικά Εμιράτα. Πρόκειται για εξαιρετικά σημαντική ρύθμιση. Η συμμετοχή των γυναικών, σε όλους τους τομείς, η ενίσχυση της θέσης τους και η ενεργοποίηση του ρόλου τους, πρέπει να αποτελεί προτεραιότητα στη σύγχρονη εποχή.

Στο άρθρο 6, ως προς τις ανταλλαγές των αθλητικών αντιπροσωπειών, δεν βλέπουμε να γίνεται κάποια συγκεκριμένη αναφορά στους οικονομικούς όρους και η αοριστία αυτή μας προβληματίζει.

Ο ορισμός εκπροσώπων, όπως προβλέπεται, στο άρθρο 7, για την ανάπτυξη προγράμματος αθλητικών ανταλλαγών, δημιουργεί το εύλογο ερώτημα, πώς ακριβώς θα ορίζονται αυτοί οι εκπρόσωποι. Με ποια κριτήρια.

Θεμιτές είναι οι ρυθμίσεις των άρθρων 8 και 9, ως προς τη διαδικασία τροποποίησης, με αμοιβαία γραπτή συγκατάθεση των μερών και την επίλυση διαφωνιών, μέσω της διπλωματικής οδού.

Ως προς τη θέση του υπό συζήτηση μνημονίου σε ισχύ, όπως επισημαίνεται στο 10ο άρθρο αυτού, θα παραμείνει σε ισχύ, για μια περίοδο τριών ετών, από την ημερομηνία, που τίθεται σε ισχύ και θα ανανεώνεται αυτόματα, για όμοιες μεταγενέστερες περιόδους. Σε περίπτωση, όμως, τροποποίησης, δεν θα πρέπει να κυρώνεται εκ νέου από τη Βουλή;

Στο δεύτερο άρθρο του νομοσχεδίου, αναφέρεται ότι τα ετήσια προγράμματα αθλητικών ανταλλαγών του άρθρου 7 του Μνημονίου εγκρίνονται, με κοινή πράξη, των κατά περίπτωση αρμοδίων Υπουργών. Θα εξασφαλίζεται η διαφάνεια, ως προς την οικονομική ενίσχυση των προγραμμάτων αυτών και πως; Η περαιτέρω ενίσχυση της συνεργασίας μας, με τα Ηνωμένα Αραβικά Εμιράτα, σε όλα τα επίπεδα, είναι απολύτως αναγκαία. Μέσω της ισχυροποίησης των δεσμών, μεταξύ των δύο χωρών, η Ελλάδα θα αποδείξει ότι έχει ένα σημαντικό σύμμαχο, που έχει τη δυνατότητα να επηρεάζει την ισορροπία δυνάμεων, στη Μέση Ανατολή και στη Βόρεια Αφρική.

Ως προς την Κύρωση του Πρωτοκόλλου Ναυτικής Συνεργασίας, μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της Δημοκρατίας της Βουλγαρίας, γίνεται λόγος για τη συνέχιση, την αναβάθμιση και την προαγωγή των σχέσεων, μεταξύ Ελλάδας και Βουλγαρίας, στον τομέα του αθλητισμού.

Η έννοια του αθλητισμού, του ευ αγωνίζεσθαι και των ιδανικών, που γεννήθηκαν στην Αρχαία Ελλάδα, διαδραματίζουν εξαιρετικά σημαντικό ρόλο, στην ανάπτυξη των σύγχρονων κοινωνιών και συνεργασιών στο πεδίο αυτό.

Έτσι, λοιπόν, η ανάπτυξη καλών σχέσεων και με τη Βουλγαρία είναι βεβαίως θεμιτή, αλλά, για να λάβει η συνεργασία αυτή σάρκα και οστά, πρέπει να είναι κάπως πιο συγκεκριμένο το πλαίσιο εφαρμογής της. Στο Πρωτόκολλο, στο δεύτερο άρθρο, γίνεται αναφορά στην πρόθεση των Μερών να διατηρήσουν τους Ολυμπιακούς Αγώνες, ως ένα διεθνές αθλητικό γεγονός καθαρής συνείδησης. Η προβολή του γνήσιου αθλητικού ιδεώδους και η σύσφιξη των σχέσεων, μεταξύ των δύο χωρών, είναι μείζονος σημασίας.

Στο άρθρο 3, βλέπουμε πάλι αναφορά στους Ολυμπιακούς Αγώνες του 2016, που είχαν διεξαχθεί στο Ρίο, λογικό, αν σκεφτεί κανείς ότι το συγκεκριμένο Πρωτόκολλο υπεγράφη το 2012.

Στο άρθρο 4, αναφέρονται οι τομείς συνεργασίας των Μερών, κάπως γενικόλογα, θα λέγαμε, θα έπρεπε να είναι πιο εξειδικευμένος ο τρόπος, με τον οποίο θα εξασφαλιστεί η συνεργασία σε όλους αυτούς τους τομείς.

Η ρύθμιση του άρθρου 5, ως προς τη διασφάλιση ότι τα προγράμματα των διμερών αθλητικών ανταλλαγών θα λειτουργούν συμπληρωματικά στις δράσεις, που αναπτύσσονται, εντός των πολυμερών αθλητικών οργανισμών, για παράδειγμα, η καταπολέμηση της βίας, η στήριξη των ατόμων με αναπηρία κ.λπ., πρέπει να βρίσκονται στις άμεσες προτεραιότητες των δύο κρατών.

Ιδιαίτερα αόριστο είναι το άρθρο 6, ως προς τα έξοδα και όταν μιλάτε για τα χρήματα των Ελλήνων φορολογουμένων, πρέπει να είστε απολύτως συγκεκριμένοι.

Η αξιολόγηση της συνεργασίας, μεταξύ των δύο κρατών, στο άρθρο 7, είναι εύλογη, πλην όμως, χρειάζονται περισσότερες λεπτομέρειες, ως προς τις αθλητικές αρχές και ως προς τα κριτήρια στελέχωσής τους.

Η εφαρμογή του παρόντος, μέσω ενός ετήσιου προγράμματος αθλητικών ανταλλαγών και η πρόβλεψη ότι τους τελευταίους τρεις μήνες κάθε έτους τα Μέρη θα ανταλλάζουν προτάσεις, για το επόμενο έτος, στα άρθρα 8 και 9, κινούνται σε θεμιτό πλαίσιο και εκφράζουμε τις ίδιες επιφυλάξεις για το άρθρο 10, ως προς την εκ νέου κύρωση του, σε περίπτωση τροποποίησης.

Ο αθλητισμός, ως μεγάλο κοινωνικό, πολιτιστικό και οικονομικό γεγονός διαμορφώνει τη δική του δυναμική. Γι’ αυτό εμείς, στην Ελληνική Λύση, τονίζουμε ότι η πολιτεία πρέπει να δείξει ουσιαστικό ενδιαφέρον, για να μη μείνει στα ευχολόγια. Το κράτος πρέπει να είναι δίπλα στους αθλητές και τις αθλητικές οργανώσεις, να επενδύει στη συνεργασία των κρατών και να μεριμνά για τη διασφάλιση τους.

Όσον αφορά την ψήφιση του Μνημονίου αφενός και του Πρωτοκόλλου αφετέρου, επιφυλασσόμαστε επί της Ολομέλειας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Κύριε Πρόεδρε, κυρίες και κύριοι συνάδελφοι, θα μιλήσω για το Κατάρ, γιατί είναι μία ιδιάζουσα περίπτωση. Μελετώντας την εξωτερική πολιτική αυτού του αραβικού κράτους, πρέπει να μας βάλει σε κάποιους προβληματισμούς. Κάθε συνεργασία, που γίνεται, στο χώρο του πολιτισμού και του αθλητισμού, είναι πάρα πολύ καλή, προάγει αξίες, προάγει ήθος, προάγει αρχές, φέρνει σε ένα πάντρεμα κουλτούρες διαφορετικών πολιτισμών. Αυτή είναι η καλή παράμετρος, όμως, πολλές φορές ο πολιτισμός και ο αθλητισμός, το ξέρετε πολύ καλά, στη διεθνή σκακιέρα, είναι κάτω από τον μανδύα μιας εξωτερικής πολιτικής και κάποιων άλλων διπλωματικών σχέσεων. Τώρα, θα μου πείτε και ο μανδύας χρειάζεται σε μία στολή, δίνει κύρος, δίνει ομορφιά. Ο μανδύας, όμως, καλύπτει άλλα πράγματα, που πρέπει να μας προβληματίσουν.

Είναι καλά τα άρθρα, που μιλάνε για ανταλλαγές αθλητών, για την ολυμπιακή ιδέα, την ολυμπιακή εκεχειρία. Εξάλλου, το Κατάρ είναι το μοναδικό αραβικό κράτος, παρά τις αντίξοες συνθήκες, που έχει στη γειτονιά του, που πήρε στα χέρια του το παγκόσμιο πρωτάθλημα ποδοσφαίρου, για πρώτη φορά, σε χειμερινή περίοδο, με σύγχρονες αθλητικές εγκαταστάσεις. Μέχρι και εξατομικευμένο αερισμό θα έχει εκεί ο θεατής, που θα κάθεται, στα σύγχρονα γήπεδα του Κατάρ. Είναι σε μια γειτονιά περίεργη, η έκταση του είναι σαν την Πελοπόννησο. Έχει πληθυσμό περίπου 2.900.000 κατοίκων, όπου οι γηγενείς είναι μόνο 300.000. Άρα, μιλάμε για έναν πολιτισμό - μωσαϊκό από ξένους, δηλαδή, εκεί γίνεται ένα πάντρεμα Ευρώπης, Ασίας και Αμερικής. Έχει μια μεγάλη στρατιωτική βάση 10.000 Αμερικανών στρατιωτών. Δεν τα πάει καλά με τη γειτονιά του, με το νησιωτικό σύμπλεγμα του Μπαχρέιν, με την Υεμένη. Ακριβώς δίπλα, είναι βεβαίως και το Κουβέιτ, αλλά και τα Ηνωμένα Αραβικά Εμιράτα και το Ντουμπάι.

Σημαντική η χερσόνησος του Κατάρ με τα 3.000.000 πληθυσμό, αλλά είναι ένα κράτος ιδιωτικού χαρακτήρα. Εμένα δεν μου αρέσει, ως Έλληνας, ο εμίρης Αλ Θανί, πριν από λίγα χρόνια και να λέει «θέλω να αγοράσω σε κάθε ένα από τα 24 παιδιά μου ένα νησί». Άμα, έρχεται ο κάθε εμίρης, εδώ και αγοράζει ένα νησί, δεν χρειάζεται να κάνουμε καν πόλεμο με τους Τούρκους ! Τα νησιά θα φύγουν. Ήδη, πήρε την Οξυά, με λίγα λεφτά, 5.000 στρέμματα, το σύμπλεγμα των Εχινάδων, στα παράλια της Αιτωλοακαρνανίας και μάλιστα, ήθελε να κάνει και ένα παλάτι εκεί, αλλά, ευτυχώς, ο συντελεστής δόμησης δεν το επέτρεψε αυτό. Δηλαδή, εμένα δεν μου κάθεται καλά, ως Έλληνας, να έρχονται, να μου αγοράζουν τα νησιά, να τα ιδιωτικοποιούν και να βάζουν και περίφραξη. Μετά, μιλάμε για καταπάτηση αιγιαλού, από τον απλό Έλληνα.

Υπάρχουν τα θετικά του Κατάρ, είναι ένα κράτος, το οποίο έχει βάλει δημοκρατικούς θεσμούς, είναι ένα φιλελεύθερο αραβικό κράτος. Για παράδειγμα, διαβάζω ότι οι Υπουργοί διορίζονται από την απόλυτη μοναρχία του εμίρη, αλλά ελέγχονται από τα τοπικά συμβούλια. Οι γυναίκες έχουν δικαιώματα, έχουν δημοκρατικά ιδεώδη. Υπάρχει ειδικό τμήμα, για να πληρώνονται οι αλλοδαποί, δηλαδή, ένα τμήμα κοινωνικό, θα λέγαμε, ένα ταμείο κοινωνικής αλληλεγγύης, οπότε οι εργασιακές συνθήκες, τα εργασιακά δικαιώματα, σε σχέση με τα άλλα κράτη είναι πάρα πολύ καλύτερα, απέναντι σ’ αυτό το αραβικό κράτος, που δίνει δικαιώματα στον πληθυσμό του, μιλάει για τις εργασιακές καλές συνθήκες και βάζει έτσι δημοκρατικά θεμέλια. Αυτά είναι τα καλά του Κατάρ. Είναι ένα κράτος, όμως, που με τα λεφτά του δεν μπορεί να διεισδύει στα άλλα κράτη και να εκμεταλλεύεται, κατά κάποιον τρόπο, τα κράτη, τα οποία έχουν μια οικονομική δυσπραγία. Τώρα, θα μου πείτε, κοιτάει τα δικά του συμφέροντα. Το λέω αυτό, γιατί, γύρω από τον αθλητισμό και τον πολιτισμό, δεν ξέρετε πού αποβλέπει, στρατηγικά, σε επενδύσεις το Κατάρ, το οποίο τα έχει πάρα πολύ καλά με το Σύνδεσμο Ελλήνων Βιομηχάνων. Υπάρχει ένα συμβούλιο, που έχει γίνει από το Κατάρ, εδώ με τους Έλληνες επιχειρηματίες, αλλά μην ξεχνάμε ότι, όταν ο Αντώνης Σαμαράς πήγε το 2013 στο Κατάρ, το Κατάρ ήθελε, με ένα ταμείο 1,36 περίπου δισεκατομμύρια ευρώ, να ενισχύσει τις μικρομεσαίες επιχειρήσεις, λόγω του μνημονίου και της οικονομικής δυσπραγίας. Δεν έγινε ποτέ. Επίσης, έδειξε μεγάλο ενδιαφέρον να επενδύσει στο Ελληνικό, αν θυμάστε. Τώρα θα μου πείτε, τι κρύβεται πίσω από όλα αυτά; Δεν είμαι καχύποπτος, αλλά ως Ελληνική Λύση, βάζουμε αυτή την παράμετρο να δούμε την εξωτερική πολιτική του Κατάρ, το οποίο είναι αδελφοποιημένο με την Τουρκία και αυτό πρέπει να μας προβληματίσει. Το λέω αυτό, διότι με το swap - δεν είμαι οικονομολόγος, για να τα αναλύσω, ξέρουν οι οικονομολόγοι με τις ανταλλαγές νομισμάτων - έδωσε πάνω από 17 δισεκατομμύρια, για να στηρίξει την κατιούσα, που έχει πάρει η τουρκική λίρα, τα τελευταία χρόνια.

Με προβληματίζει και κάτι άλλο. Το Κατάρ είναι στις τρεις πρώτες χώρες, με το πιο υψηλό ακαθάριστο εγχώριο προϊόν. Η περιουσία του είναι αρκετά δισεκατομμύρια, πάνω από 300 δισεκατομμύρια δολάρια. Σε κάθε κύρωση, που πάμε να κυρώσουμε, σχετικά με πολιτισμό και αθλητισμό, πρέπει να δούμε ποιος είναι ο ρόλος του εταίρου. Είναι η πρώτη χώρα παραγωγής υγροποιημένου αερίου. Άρα, έχει κάθε συμφέρον να διεισδύσει στο Αιγαίο, να πάει στον ποταμό Αξιό, που έχουμε πει ότι με το άρθρο 13 και με τη Συνθήκη των Πρεσπών, τα Σκόπια, ως εσώκλειστη χώρα από θάλασσα, θα έχει αυτό το δικαίωμα και κάνω σκέψεις και λέω, άρα το υγροποιημένο αέριο του Κατάρ, με πολύ καλές σχέσεις, με την Ελλάδα, θα περνάει από τα Δωδεκάνησα, θα πηγαίνει στο Θερμαϊκό, από τα διεθνή ύδατα, υγροποιημένο αέριο. Άλλωστε, η Γερμανία έχει επενδύσει τα τελευταία χρόνια στο Κατάρ. Θέλει προσοχή στην εξωτερική πολιτική.

Βέβαια, βλέπω ότι, ως Υπουργείο Πολιτισμού, κάναμε και ένα δώρο, που για πρώτη φορά, έχει γίνει στην ιστορία της Ελλάδος. Δωρίσαμε το εκμαγείο του Ηνιόχου των Δελφών. Είναι ό,τι καλύτερο αρχαιολογικό εύρημα έχουμε, στην πρώιμη κλασική περίοδο, από το γένος των Δεινομενιδών, θα πουν κάποιοι και τη Σικελία. Μάλιστα, λένε ότι θα μπει σε περίοπτη θέση στο μετρό του Κατάρ. Αυτά όλα είναι καλά.

Μην ξεχνάμε, όμως, ότι το Κατάρ έχει βγει από αυτόν τον αποκλεισμό, που είχε, γιατί –λέει – χρηματοδοτούσε τρομοκρατικές ομάδες, όχι απλά βγήκε αλώβητο, κατάφερε παρά την εχθρική στάση, που είχε η Σαουδική Αραβία, το Μπαχρέιν, η Υεμένη, το Ιράν, να δημιουργήσει συμμαχία με τους Τούρκους. Πίσω, λοιπόν, από τη μεγαλύτερη πετρελαϊκή παραγωγική εταιρεία του Κατάρ, η οποία επενδύει – προσέξτε – και στον πολιτισμό και στον αθλητισμό, δηλαδή, κάνει πολλές δωρεές η συγκεκριμένη εταιρεία σε πολλά κράτη, στην Ινδία, στην Τουρκία, στο Ιράν. Είναι από πίσω μια μεγάλη εταιρία, η οποία τα συμφέροντά της είναι αυτή τη στιγμή στην Τουρκία. Και πρέπει να τα πούμε είναι η «Mobil Εxaκal», η οποία συνεργάζεται, πάρα πολύ στενά, με την μεγαλύτερη πετρελαϊκή εταιρεία, που κάνει «κουμάντο» -αν θέλετε- στο ισοζύγιο, στο εμπορικό ισοζύγιο του Κατάρ.

Και μπαίνουν κάποιες σκέψεις, ότι θα πρέπει να είμαστε προσεκτικοί, για ένα κράτος που έχει και ένα τεράστιο μουσείο -δεν είναι κακό αυτό- με μουσουλμανικά ευρήματα και μάλιστα λέγεται, ότι το πρόβλημα της Ελλάδας, με αυτήν την κύρωση, είναι το 2026 να είναι το έτος πολιτιστικής δράσης Ελλάδας – Κατάρ.

Όλα αυτά ακούγονται καλά και μάλιστα θα πάμε -από ό,τι βλέπω- στις σκέψεις της κυρίας Μενδώνη και του Υπουργείου Πολιτισμού «Θεού θέλοντος, κοροναϊού επιτρέποντος», από το Δεκέμβρη του 2020, σε εβδομάδες δύο τύπων. Η μία εβδομάδα θα έχει ανταλλαγή απόψεων σε μουσεία, η άλλη βδομάδα θα είναι για φεστιβάλ, εκδηλώσεις και όλα αυτά.

 Θα το δούμε αυτό, γιατί υπάρχει και πρόσκληση από το Κατάρ, θέλει προσοχή, κρατάμε επιφυλάξεις για τους λόγους, που κύριοι συνάδελφοι, προσπαθώ, να επιχειρηματολογήσω, να τους τεκμηριώσω, με τη διπλωματική στάση, που κρατάει το Κατάρ έναντι της Τουρκίας και ολοκληρώνοντας, με προβληματίζει και κάτι άλλο.

Πριν από λίγο, οριοθετήσαμε την αποκλειστική οικονομική ζώνη με την Αίγυπτο, η Αίγυπτος δεν τα έχει καλά με το Κατάρ. Σήμερα, η πρεσβεία μας, η ελληνική, εξυπηρετεί τους Αιγυπτίους, γιατί στο Κάϊρο το αιγυπτιακό κράτος δεν έχει εκεί πρεσβεία.

Το Κατάρ, λοιπόν, υπέγραψε με την Τουρκία και τη Λιβύη ένα σύμφωνο στρατηγικής, θα λέγαμε, απέναντι σε όλα αυτά, που γίνονται, στη Λιβύη και με όλα αυτά, που διαδραματίζονται, κατά του Κατάρ και μάλιστα στην πόλη Μισράτα, μια παραθαλάσσια πόλη, 180 χιλιόμετρα περίπου από την Τρίπολη, εκεί θα γίνει η ναυτική βάση.

Όταν γίνεται, λοιπόν, μια στρατιωτική συμμαχία Τουρκίας, Κατάρ, Λιβύη, εμένα με προβληματίζει, γιατί στη σκακιέρα – καλός ο αθλητισμός, καλή η κουλτούρα, καλός ο πολιτισμός, αλλά από πίσω να δούμε ποια είναι η διπλωματική δράση του Κατάρ.

 Γι’ αυτό έχουμε επιφυλάξεις, ως Ελληνική Λύση, για το θέμα της Συμφωνίας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κύριε Μπούμπα.

Το λόγο έχει ο κ. Κλέων Γρηγοριάδης, Ειδικός Αγορητής του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε, δεν θα μακρηγορήσουμε, καθώς οι συνάδελφοι των υπόλοιπων παρατάξεων, μας έχουν καλύψει, σε μεγάλο βαθμό.

Θα σας πω μόνο, ότι το ΜέΡΑ25, ως δύναμη σταθερά είναι υπέρ κάθε μορφής διεθνισμού, γιατί πιστεύουμε ότι τα προβλήματα παλεύονται καλύτερα, όταν συνεργάζονται ομάδες ανθρώπων και ακόμα καλύτερα χώρες και ακόμα καλύτερα ήπειροι.

Δεν θα μπορούσαμε να έχουμε σοβαρές αντιρρήσεις ή ενστάσεις σε τρεις συμβάσεις, σε τρεις συμφωνίες, μεταξύ του Κατάρ, των Ηνωμένων Αραβικών Εμιράτων, της Βουλγαρίας και της χώρας μας της Ελλάδας, που αφορούν τη συνεργασία στον αθλητισμό, αφορούν τη συνεργασία για τη μείωση των ανισοτήτων και πρέπει να αναφέρουμε εδώ, ότι είναι παράξενο, το 2020, το πόσο τρομακτικές ανισότητες υπάρχουν ανάμεσα στις γυναίκες και τους άνδρες συναθλητές τους. Είναι σαν να μην είναι το ίδιο είδος πλάσματος, έτσι αντιμετωπίζονται, δυστυχώς, από την παγκόσμια ομοσπονδία. Κι αυτό πρέπει να αλλάξει, είναι καιρός να αλλάξει.

Είμαστε, λοιπόν, υπέρ, έτσι κι αλλιώς, τέτοιου είδους συμφωνιών, είμαστε προφανώς υπέρ κάθε προσπάθειας, που θα διευκολύνει τον αθλητισμό στα ΑμεΑ, στους συνανθρώπους, που έχουν τέτοιου είδους προβλήματα και είμαστε γενικά υπέρ κάθε μορφής συνεργασίας, ανταλλαγής απόψεων και τεχνογνωσίας.

Επομένως, δεν θα μπορούσαμε να είμαστε κατά αυτών των συμβάσεων. Ωστόσο, πρέπει να σημειώσω ότι από όλους τους προλαλήσαντες είμαστε περισσότερο με τον κύριο Συντυχάκη, τον Ειδικό Αγορητής του Κομμουνιστικού Κόμματος Ελλάδας, ο οποίος είπε πολύ συγκεκριμένα πράγματα, με τα οποία συμφωνούμε, σχεδόν τελείως.

Συμφωνούμε, δηλαδή και για την εμπορευματοποίηση κάθε είδους αθλητισμού. Για την ταυτοποίηση του, ουσιαστικά, με τον τζόγο, στις μέρες μας. Συμφωνούμε για το «κουρέλιασμα» του ολυμπιακού ιδεώδους, που, αντί να δημιουργούσε εκεχειρία, κατά την τελευταία πεντηκονταετία, έχει χρησιμοποιηθεί, ως πολεμικό μέσον με τα μποϊκοτάζ και τα διάφορα τέτοια πράγματα, από τη μία χώρα στην άλλη. Αν θυμάστε ιδίως, όταν υπήρχαν δυο υπερδυνάμεις, πριν την κατάρρευση Σοβιετικής Ένωσης.

Επίσης, για το ντόπινγκ ανησυχούμε πάρα πολύ σοβαρά και βλέπουμε ότι παίρνει θηριώδεις διαστάσεις και φεύγει από τον πρωταθλητισμό. Στον πρωταθλητισμό, υπάρχει και μια λογική, είναι τεράστια τα συμφέροντα, που υπάρχουν, αλλά φτάνει και στις γειτονιές, όπως πολύ εύστοχα, μας είπε, ο κύριος Συντυχάκης. Θα μου πείτε, αφού συμφωνούμε τόσο πολύ με το Κομμουνιστικό Κόμμα Ελλάδας, γιατί είμαστε υπέρ; Και δεν σας κρύβω, ότι θα ψηφίσουμε «ναι» και στις τρεις Συμβάσεις.

Είμαστε υπέρ και για τις τρεις Συμβάσεις, γιατί ακριβώς εκεί είναι και η διαφωνία μας με το Κομμουνιστικό Κόμμα Ελλάδας. Θεωρούμε ότι καλύτερες προοπτικές επίλυσης ή βελτίωσης έχουν τέτοιου είδους προβλήματα, που μαστίζουν αιώνες τον αθλητισμό, όταν παλεύονται συγκροτημένα και σε συνεργασία, από πολλές χώρες. Μακάρι, να παλεύονταν αυτά τα προβλήματα από ολόκληρη την ήπειρό μας, συντεταγμένα και σε συνεργασία από όλες τις χώρες.

Επομένως, το να περιχαρακωθούμε στο εγώ μας, στο εμείς μας και να πούμε, καταγγέλλουμε όλα αυτά τα πράγματα, που όντως είναι αξιοκατάγγελτα, γιατί είναι τραγικά, θεωρούμε ότι είναι λιγότερο αποτελεσματικό από το να συνεργαστούμε με γείτονές μας, όπως είναι οι Βούλγαροι και με μακρινότερους φίλους μας, όπως είναι το Κατάρ και τα Ηνωμένα Αραβικά Εμιράτα και να παλέψουμε όλοι μαζί, όλες αυτές τις ανισότητες, τα λάθη και την τρομακτική εμπορευματοποίηση, ώστε να φτάσουμε, αν όχι στην επίλυσή τους, που φαντάζει πολύ δύσκολη, στις μέρες μας, για να είμαστε ειλικρινείς, αλλά σε μία βελτίωσή τους, η οποία θα προχωράει βαθμιαία ολοένα.

Αυτά ήθελα να πω για τις συζητούμενες Κυρώσεις, αλλά πριν κλείσω την τοποθέτησή μου, δεν θα κρατηθώ και θα σχολιάσω για ένα δευτερόλεπτο μόνο, τους δύο προλαλήσαντες, δηλαδή, την Εισηγήτρια του ΣΥΡΙΖΑ και τον Ειδικό Αγορητή, όπου αναφέρθηκαν στο θέμα.

Να πούμε κι εμείς, λοιπόν, ότι όσον αφορά την αφαίρεση της λέξεως «ιστορική» από τη συνέχειά της, που ήταν «σημασίας», για τη Συμφωνία των Πρεσπών, για τη Βόρεια Μακεδονία, δεν μπορώ να αποφύγω τον πειρασμό να πούμε, σαν ΜέΡΑ25, ότι θυμίζει ζαβολιάρη μαθητή. Εννοώ τη συμπεριφορά του Υπουργείου Εξωτερικών της Ελλάδος, της πατρίδας, που κάνει μπαγαποντιά - συγνώμη για την έκφραση- για να κλέψει τη δασκάλα του. Δεν είναι σοβαρά πράγματα αυτά. Θα πρέπει να αρχίσει αυτή η Κυβέρνηση να εμπιστεύεται, στοιχειωδώς, τον λαό, που την εξέλεξε. Θα πρέπει να του λέει, στοιχειωδώς, την αλήθεια. Θα πρέπει να του λέει: «Τι να κάνουμε, έπρεπε να το πω προεκλογικά, ότι η Συμφωνία ήταν εθνική μειοδοσία, αλλά μετεκλογικά πρέπει να ομολογήσω, ότι δεν ήταν και τόσο εθνική μειοδοσία, αλλά ήταν καλύτερη από όλες αυτές, που συζητούσα εγώ ο ίδιος, ως κυβέρνηση, τις προηγούμενες περιόδους, που κυβερνούσα, εδώ και 20 χρόνια.»

Δεν είμαστε φανατικά υπέρ αυτής της Συμφωνίας, θεωρούμε ότι έγιναν λάθη και παραλείψεις, αλλά είναι προφανές ότι αυτές οι αναδιπλώσεις μιας κυβέρνησης την εκθέτουν ανεπανόρθωτα. Σας ευχαριστώ πολύ για το χρόνο σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον Ειδικό Αγορητή του ΜέΡΑ25.

Ενημερώνω το Σώμα ότι έχει ολοκληρωθεί ο κύκλος των ομιλητών και των Ειδικών Αγορητών.

Το λόγο έχει ο Υφυπουργός, ο κύριος Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αγαπητέ, κύριε Πρόεδρε, αγαπητοί συνάδελφοι, λίγες μέρες μόλις μετά την ψήφιση του νέου αθλητικού νόμου, του ν.4726/2020, ενός νόμου - τομή για τον ελληνικό αθλητισμό, που θα φέρει οξυγόνο και εξυγίανση στο αθλητικό οικοσύστημα, συζητάμε την Κύρωση τριών Μνημονίων Συνεργασίας, με ισάριθμες χώρες, στον τομέα του αθλητισμού.

Συνεπείς στις δεσμεύσεις μας, κάνουμε πράξη το κυβερνητικό πρόγραμμα, εργαζόμαστε για την επίτευξη ενός στρατηγικού στόχου, εκείνου της εξωστρέφειας του ελληνικού αθλητισμού στο διεθνές γίγνεσθαι.

Η εξωστρέφεια εντάσσεται στις προτεραιότητες της Κυβέρνησης, στον τομέα του αθλητισμού, όπως και σε άλλους τομείς συνεργασίας με άλλες χώρες, που ενισχύουν το κύρος του ελληνικού αθλητισμού, επικοινωνούν διεθνώς τις πρακτικές του και εισάγουν καινοτόμες μεθόδους, που εφαρμόζουν άλλα ειδικά συστήματα. Η εξωστρέφεια δεν είναι ζωτικής σημασίας μόνο για την ανάπτυξη εφαρμογών καλής διακυβέρνησης, αλλά και για την ενίσχυση του αθλητικού τουρισμού. Για το λόγο αυτόν, άλλωστε, στοχεύουμε στη διεκδίκηση διεθνών αθλητικών διοργανώσεων, οι οποίες πρόκειται να αποτελέσουν πόλο έλξης για χιλιάδες τουρίστες, λάτρεις των σπορ, οι οποίοι θα ενισχύσουν τις κατά τόπους τοπικές οικονομίες.

Σε μια περίοδο κρίσης, σε μια περίοδο, που η πανδημία επιφέρει σημαντικές επιπτώσεις, όχι μόνο σε υγειονομικό, αλλά και σε κοινωνικό και οικονομικό επίπεδο, σε μια περίοδο, που τα εθνικά μας θέματα απαιτούν συσπείρωση, αλλά και ομοψυχία, στο εσωτερικό και διεθνείς συνεργασίες και συμμαχίες στο εξωτερικό, ο αθλητισμός μπορεί να αποτελέσει σημαντικό τομέα ενίσχυσης της θέσης της χώρας μας, διεθνώς.

 Στον τομέα του αθλητισμού, η εξωστρέφεια και, κυρίως, η προώθηση των ολυμπιακών αρχών και αξιών αποτελούν κοινό τόπο. Άλλωστε, τα Μνημόνια, που συζητάμε σήμερα, έχουν υπογραφεί από προηγούμενες κυβερνήσεις, επικαιροποιήθηκαν από τη δικιά μας Κυβέρνηση και έτρεξαν, επί των ημερών μας. Εμείς δίνουμε συνέχεια και προστιθέμενη αξία στα Μνημόνια αυτά και φυσικά, έχουμε, ήδη, αναπτύξει συνέργειες και συνεργασίες και με άλλες χώρες, για τις οποίες νομίζω συνέχεια. Δεν μένουμε στα λόγια, αυτό είναι γεγονός. Φέρνουμε προς κύρωση Μνημόνια συνεργασίας, που έχουν παραμείνει σε συρτάρια, για πάρα πολύ καιρό, αδικαιολόγητα – παρεμπιπτόντως – και βεβαίως, αντίστοιχη παρατήρηση έγινε και από Εισηγητές άλλων Κομμάτων. Δεν καθυστερούμε ούτε μένουμε σε αγκυλώσεις τύπου «δεν προχωρούμε κάτι, που ξεκίνησε μια προηγούμενη Κυβέρνηση.» Όχι, το αντίθετο. Χτίζουμε σε ό,τι βρίσκουμε ωφέλιμο για τον αθλητισμό και το συμφέρον της χώρας μας. Ο αθλητισμός φέρνει πιο κοντά τους λαούς ολόκληρου του κόσμου, καλλιεργεί πνεύμα ειρήνης και συνεργασίας, μεταξύ των λαών και, φυσικά, αποτελεί εργαλείο άσκησης εξωτερικής πολιτικής.

Επιτρέψτε μου να αναφερθώ σε ένα απόσπασμα της ομιλίας του ηγέτη της Νότιας Αφρικής, Νέλσον Μαντέλα, για τη δύναμη του αθλητισμού. Είχε πει: «Ο αθλητισμός έχει τη δύναμη να αλλάξει τον κόσμο, έχει τη δύναμη να εμπνεύσει, έχει τη δύναμη να ενώσει τον κόσμο με έναν τρόπο, που ελάχιστα άλλα πράγματα μπορούν». Μιλάει στους νέους, σε μια γλώσσα που καταλαβαίνουν, «ο αθλητισμός μπορεί να δημιουργήσει ελπίδα».

Στον τομέα της εξωστρέφειας του αθλητισμού, λοιπόν, στις 4-5 Νοεμβρίου, θα λάβουν χώρα, στην Αθήνα, η 16η Υπουργική Σύνοδος του Συμβουλίου της Ευρώπης για τον Αθλητισμό, στο πλαίσιο της ελληνικής προεδρίας της Επιτροπής των Υπουργών του Συμβουλίου της Ευρώπης. Μάιος - Νοέμβριος του 2020. Το πρόγραμμα περιλαμβάνει πολλαπλές επίσημες συναντήσεις, αλλά και παράλληλες εκδηλώσεις. Η κορυφαία επετειακή εκδήλωση της ελληνικής προεδρίας, για τη συμπλήρωση των εβδομήντα ετών, από την υπογραφή της ευρωπαϊκής Σύμβασης των Ανθρωπίνων Δικαιωμάτων, θα λάβει χώρα, στις 4 Νοεμβρίου, μαζί με το κεντρικό γεγονός της προεδρίας. Επιπλέον, την Παρασκευή, 6 Νοεμβρίου, θα διοργανωθούν εργαστήρια για κυβερνητικούς αξιωματούχους, αναφορικά με το θέμα, μεταξύ άλλων, της καταπολέμησης της διαφθοράς στον αθλητισμό.

Παράλληλα, με πρωτοβουλία του Υπουργείου μας, θα γίνει, στις 6 Νοεμβρίου, η συνεδρίαση της Επιτροπής της Κοινοβουλευτικής Συνέλευσης του Συμβουλίου της Ευρώπης αρμόδιου για τον αθλητισμό. Θα συμμετέχουν 40 μέλη από όλες τις χώρες και αντικείμενο της Συνόδου είναι ένα ενδιαφέρον θέμα: «Διακυβέρνηση στο ποδόσφαιρο, επιχειρηματικότητα και αξίες».

Δίνουμε ιδιαίτερη αξία, σε ευρωπαϊκές και διακρατικές συνεργασίες. Να σημειώσω ότι τον περασμένο Ιούνιο, κυρώσαμε το Μνημόνιο συνεργασίας με την Ιαπωνία, μια συνεργασία ιδιαίτερης αξίας, ενόψει και των Ολυμπιακών Αγώνων του Τόκιο, το 2020 ή 2022 – ανάλογα – ελπίζουμε το 2021.

Έχουμε, ήδη, υπογράψει μνημόνια συνεργασίας, με χώρες διαφορετικής κουλτούρας και αθλητικής νοοτροπίας από τη δική μας, όπως με την Ομοσπονδία Ατόμων με αναπηρίες της Κίνας, τις Ηνωμένες Πολιτείες, του Μεξικού, της Δημοκρατίας της Πολωνίας, ενώ ήδη προετοιμάζουμε την υπογραφή Μνημονίου συνεργασίας με το Εθνικό Ινστιτούτο Αθλητισμού Φυσικής Αγωγής και Αναψυχής της Κούβας, το Υπουργείο Νεολαίας και Άθλησης της Σερβίας.

Όπως γνωρίζετε, για την καταπολέμηση των φαινομένων της διαφθοράς στον αθλητισμό, ήδη, έχουμε κυρώσει τη Σύμβαση Macolin από τον περασμένο – παρακαλώ –Νοέμβριο, ενώ με τον πρόσφατο νόμο, 4726 - μια βδομάδα πριν - θέσαμε σε εφαρμογή και την εθνική πλατφόρμα « ΕΠΑΘΛΑ», ένα σημαντικό βήμα για την υλοποίηση της νομοθεσίας, διότι δεν νομοθετούμε μόνο, αλλά κάναμε όλα τα αναγκαία βήματα, για την εφαρμογή των νόμων της υλοποίησης των διατάξεων.

Σημαντικά, επίσης, βήματα έχουν γίνει τους τελευταίους 15 μήνες, σχεδόν και σε διεθνείς συνεργασίες, αναφορικά με το ζήτημα της καταπολέμησης του ντόπινγκ. Να θυμίσω εδώ, ότι λόγω της ολιγωρίας της προηγούμενης Κυβέρνησης, κινδυνεύσαμε με Grexit, από τον Παγκόσμιο Οργανισμό Αντιντόπινγκ WADA και μιλούν τα στοιχεία και τα έγγραφα, που έχουμε στα χέρια μας, αλλά ήταν και στα χέρια της προηγούμενης Κυβέρνησης, χωρίς να δώσει καμία σημασία.

Τους τελευταίους 15 μήνες, έχει σημειωθεί σημαντικότατη πρόοδος. Καταρχήν, αποφύγαμε το Grexit με όλες τις δυσμενείς επιπτώσεις, που αυτό θα συνεπαγόταν για τη συμμετοχή της χώρας μας σε διεθνείς διοργανώσεις και το κύρος του ελληνικού αθλητισμού.

Συμμορφωνόμαστε βήμα – βήμα, με όλα τα διεθνή στάνταρντ και τις απαιτήσεις της WADA. Ήδη, με τον πρόσφατο νόμο 4726/2020, δώσαμε λύσεις σε χρόνια προβλήματα και ρυθμίσαμε θέματα, όπως, πρώτον, το κόστος των ελέγχων ντόπινγκ, αναλαμβάνει ο εθνικός οργανισμός Αντιντόπινγκ, ΕΟΚΑΝ, έτσι είναι σε θέση να προγραμματίζει και να υλοποιεί, ανεξάρτητα και ολοκληρωμένα, τον έλεγχο ντόπινγκ στα ερασιτεχνικά αθλητικά σωματεία. Με τον τρόπο αυτόν, ικανοποιήσαμε μια πάγια απαίτηση του Παγκόσμιου Οργανισμού Αντιντόπινγκ για την πλήρη ανεξαρτησία των ελέγχων ντόπινγκ από τις αθλητικές ομοσπονδίες.

Δεύτερον, επίσης στον ίδιο ν. 4726, ορίζεται ότι στις Σχολές Προπονητών της Γενικής Γραμματείας Αθλητισμού, την εκπαίδευση για τα θέματα αντιντόπινγκ αναλαμβάνει ο αρμόδιος Εθνικός Φορέας Αντιντόπινγκ, δια των πιστοποιημένων εκπαιδευτών του. Και αυτή η ρύθμιση τίθεται, προκειμένου να συμμορφωθεί η χώρα μας, με τις Οδηγίες του Παγκόσμιου Οργανισμού Αντιντόπινγκ.

Τέλος, να σας αναφέρω ότι ήδη εργαζόμαστε για τροποποίηση του ν. 4373/2016, προκειμένου να προσαρμόσουμε το θεσμικό πλαίσιο της χώρας μας στα νέα κριτήρια κώδικα αντιντόπινγκ, που έχει θέσει η WADA και τα οποία θα ισχύσουν, από 1η Ιανουαρίου 2021.

Και φυσικά, στον τομέα του αντιντόπινγκ, δεν περιοριστήκαμε μόνο σε αυτά, αλλά έχουμε κάνει και πολλή δουλειά. Μεταφέραμε, π.χ. το εργαστήριο αντιντόπινγκ στο Δημόκριτο και το χρηματοδοτούμε, μέσω του Υπουργείου Ανάπτυξης, για να το εκσυγχρονίσουμε. Δώσαμε λύση στο πρόβλημα, που δημιουργήθηκε, με τον έλεγχο των δειγμάτων, λόγω της αναστολής λειτουργίας του εργαστηρίου μας – και θα αναφερθώ λίγο πιο κάτω σε αυτό.

Αναβαθμίσαμε το παλιό ΕΣΚΑΝ σε Οργανισμό, πλέον, σε δομή αυτόνομη, το ΕΟΚΑΝ, μια πάγια απαίτηση της WADA γίνεται πράξη. Μάλιστα, το προεδρικό διάταγμα του ΕΟΚΑΝ βρίσκεται στο τελικό στάδιο και, συγκεκριμένα, βρίσκεται προς υπογραφή στο Γραφείο της Προέδρου της Δημοκρατίας, οπότε είναι θέμα ημερών ή και ωρών η υπογραφή του. Συμμορφωνόμαστε πλήρως με όλες τις απαιτήσεις, αλλά και τις υποδείξεις της WADA.

 Παράλληλα, δεν μένουμε μόνο στα θεσμικά ζητήματα, αλλά προχωρούμε και σε όλες τις διαδικασίες, για την πλήρη και απρόσκοπτη λειτουργία του ΕΟΚΑΝ.

Με χαρά, λοιπόν, σας ενημερώνω, αγαπητοί συνάδελφοι, ότι ήδη σήμερα, γίνονται αυτήν την ώρα εργασίες, σε χώρους του ΟΑΚΑ και ετοιμάζουμε τα νέα γραφεία, που θα στεγάσουν μαζεμένες, συγκεντρωμένες όλες τις υπηρεσίες του ΕΟΚΑΝ. Τα γραφεία αυτά θα είναι έτοιμα εντός του πρώτου δεκαπενθημέρου του Οκτωβρίου.

Όσον αφορά τους ελέγχους των δειγμάτων, είμαστε, ήδη, σε συνεργασία με το Εργαστήριο Αντιντόπινγκ του Κατάρ, για την κάλυψη των αναγκών της χώρας μας και την εξέταση των δειγμάτων των Ελλήνων αθλητών, μετά το κλείσιμο του εργαστηρίου της χώρας μας. Το εργαστήριό μας έκλεισε, λόγω του γεγονότος ότι η προηγούμενη Κυβέρνηση δεν συμμορφωνόταν με τις συστάσεις της WADA. Η συνεργασία στο εν λόγω θέμα θα συνεχιστεί, έως την έναρξη λειτουργίας του Εργαστηρίου, στη χώρα μας, ένα σύγχρονο εργαστήριο, που θα λειτουργήσει, όπως είπα και νωρίτερα, πολύ σύντομα, στο Δημόκριτο.

 Ας δούμε, όμως, τα συγκεκριμένα Μνημόνια, που συζητάμε, σήμερα. Πρωτόκολλο αθλητικής συνεργασίας μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της ελληνικής Δημοκρατίας και του Υπουργείου Φυσικής Αγωγής και Αθλητισμού της κυβέρνησης της Δημοκρατίας της Βουλγαρίας. Υπεγράφη, στην Αθήνα, στις 17 Δεκεμβρίου του 2012, ένα ευρύτερο πλαίσιο, όπου η επιθυμία και η βούληση των δύο χωρών, για την προώθηση καλών σχέσεων και για τη βελτίωση των σχέσεων συνεργασίας και φιλίας μεταξύ τους. Στόχος είναι η προαγωγή τον αθλητικών σχέσεων των δύο χωρών, στο υψηλότερο δυνατό επίπεδο και η ενδυνάμωση της αθλητικής συνεργασίας.

Στο υπό συζήτηση Μνημόνιο συνεργασίας, επιδιώκεται, μέσα από το πρώτο άρθρο, να συνεχιστεί και να αναβαθμιστεί η διμερής συνεργασία των δύο χωρών, όπως επίσης, θα είναι επωφελές να συνεργαστούν, σε διεθνή θέματα αμοιβαίου και πολυμερούς αθλητικού ενδιαφέροντος και να παρουσιάσουν κοινές θέσεις στα εν λόγω θέματα, ενώπιον διεθνών αθλητικών οργανισμών και σε διεθνείς διασκέψεις για τον αθλητισμό.

 Τα άρθρα 2 και 3 υπογραμμίζουν την αξία και τη σημασία των Ολυμπιακών Αγώνων, την ενδυνάμωση της υλοποίησης των Ολυμπιακών Αγώνων και την υποστήριξη προτάσεων, που σχετίζονται με την ολυμπιακή εκεχειρία.

Στο άρθρο 4, οι δύο χώρες θα συνεργαστούν, σε διάφορους σημαντικούς τομείς, όπως στον τομέα της Φυσικής Αγωγής, σε ό,τι αφορά την εκπαίδευση, μέσω του αθλητισμού, σε συμμετοχή εμπειρογνωμόνων του αθλητισμού και ειδικών επιστημόνων του αθλητισμού σε σεμινάρια και συνδιασκέψεις, στην ανταλλαγή πληροφοριών, κατόπιν αιτήματος, που αφορούν τον αθλητισμό και την αθλητική τεχνολογία και στον τομέα της Αθλητικοϊατρικής.

 Στο άρθρο 5, τα προγράμματα των διμερών αθλητικών ανταλλαγών θα λειτουργούν, συμπληρωματικά, στις δράσεις, που αναπτύσσονται, εντός των πολυμερών αθλητικών διοργανώσεων. Επιπλέον, να δώσουμε ιδιαίτερη προσοχή στην ανταλλαγή γνώσης και εμπειρίας, και επιμένουμε σ’ αυτό, σε θέματα, όπως η χρηστή διακυβέρνηση στον αθλητισμό αλλά και το «ευ αγωνίζεσθαι».

Άρθρο 6. Εδώ προβλέπονται οι ανταλλαγές των αθλητικών αντιπροσωπειών.

Το άρθρο 7 θα προβλέπει με πολύ προσοχή την αξιολόγηση της αθλητικής συνεργασίας από τις αθλητικές αρχές και των δύο Μερών. Η αξιολόγηση αυτή θα έχει στόχο τη διαρκή βελτίωση της αθλητικής συνεργασίας των δύο Μερών.

 Στα άρθρα 8 και 9, το Πρωτόκολλο αυτό, που περιλαμβάνει τις γενικές αρχές της αθλητικής συνεργασίας, εφαρμόζεται, μέσω ενός ετήσιου προγράμματος αθλητικών ανταλλαγών, υπογεγραμμένο από τους νόμιμους εκπροσώπους των δύο Μερών.

Το άρθρο 10 είναι η θέση σε ισχύ του παρόντος Πρωτοκόλλου Αθλητικής Συνεργασίας, ένα τυπικό άρθρο, αλλά απαιτείται να υπάρχει στο Πρωτόκολλό μας.

Πάμε στο δεύτερο Μνημόνιο, το Μνημόνιο Κατανόησης, μεταξύ των Ηνωμένων Αραβικών Εμιράτων και φυσικά της χώρας μας, που υπεγράφη, στην Αθήνα, την 6η Μαΐου του 2014. Η επιθυμία και η βούληση των δύο χωρών, για την προώθηση καλών σχέσεων και για τη βελτίωση των σχέσεων συνεργασίας και φιλίας μεταξύ τους, οδήγησε στην υπογραφή αυτού του Μνημονίου. Στόχος η προαγωγή των αθλητικών σχέσεων των δύο χωρών, σε υψηλότερο δυνατό επίπεδο.

Το υπό συζήτηση Μνημόνιο Συνεργασίας επιδιώκει, μέσα από το πρώτο άρθρο, τη διμερή αθλητική συνεργασία, η οποία θα πρέπει να συνεχιστεί, αλλά, κυρίως, να αναβαθμιστεί. Είναι ωφέλιμο να αναφέρει, μέσα ξεκάθαρα, να εργαστούν από κοινού για διεθνή θέματα αμοιβαίου και πολυμερούς αθλητικού ενδιαφέροντος και να συντονίσουν τις θέσεις τους για τα θέματα αυτά, ενώπιον διεθνών αθλητικών οργανισμών, αλλά και σε διεθνείς αθλητικές συνδιασκέψεις.

Στο δεύτερο άρθρο, τονίζεται ιδιαίτερα η αξία των Ολυμπιακών Αγώνων, ως μοναδικού διεθνούς πολιτιστικού γεγονότος, το οποίο, εδώ και πολλές χιλιετηρίδες, προάγει τις αξίες της άμιλλας, της αλληλεγγύης, της φιλίας μεταξύ των λαών. «Εκφράζουν την πρόθεσή τους να διατηρήσουν τους Ολυμπιακούς Αγώνες ως μια διεθνή αθλητική εκδήλωση καθαρής συνείδησης» αναφέρει, συγκεκριμένα.

 Στο τρίτο άρθρο, για την ενδυνάμωση του θεσμού των Ολυμπιακών Αγώνων, οι δύο χώρες θα συνεργαστούν για τη διαμόρφωση και υποστήριξη προτάσεων, που αφορούν την ολυμπιακή εκεχειρία για την αναβίωση της ολυμπιακής εκεχειρίας και την εδραίωσή της στη συλλογική συνείδηση.

 Επίσης, προβλέπεται να καταβάλλουν οι δύο χώρες κάθε προσπάθεια, ώστε η ολυμπιακή εκεχειρία να αποτελεί ένα αποτελεσματικό εργαλείο, για τον τερματισμό των διενέξεων, σε παγκόσμιο επίπεδο.

 Στο άρθρο 4, που προβλέπει τα δύο Μέρη να συνεργαστούν, πρώτον για την ανταλλαγή στελεχών του αθλητισμού, εμπειρογνωμόνων προπονητών, αλλά και αθλητών και για την προώθηση της μεταφοράς γνώσης, για τη διοργάνωση μεγάλων αθλητικών γεγονότων, για τη συμμετοχή των εμπειρογνωμόνων και επιστημόνων του αθλητισμού, σε σεμινάρια και συνέδρια, στην ανταλλαγή ειδικών πληροφοριών, σχετικά με την αθλητική τεχνολογία, στη διατύπωση συγκεκριμένων προτάσεων, σχετικά με την κατασκευή, χρήση και την εκμετάλλευση αθλητικών εγκαταστάσεων, στον τομέα της Αθλιατρικής, στην ανταλλαγή ιδεών, για την καταπολέμηση της φαρμακοδιέγερσης στον αθλητισμό και την καταπολέμηση της προσυνεννόησης αγώνων.

Στο άρθρο 5, τα δύο Μέρη ανταλλάσσουν πληροφορίες και εμπειρίες, σχετικά με τα ακόλουθα θέματα.

 Πρώτον, την καταπολέμηση φαρμακοδιέγερσης και την προσυννενόηση αγώνων, τη βία, ιδιαίτερα εντός των αθλητικών εγκαταστάσεων, την εδραίωση και την περαιτέρω βελτίωση της θέσης, που έχουν κατακτήσει οι γυναίκες στον αθλητισμό. Τα Μέρη θα δίνουν ιδιαίτερη προσοχή στην ανταλλαγή γνώσης και εμπειρίας σε ό,τι αφορά τον αθλητισμό και το ευ αγωνίζεσθαι.

 Στο άρθρο 6, προβλέπονται ανταλλαγές των αθλητικών αντιπροσωπειών.

 Πάμε στο τρίτο Μνημόνιο - και ολοκληρώνω με αυτό - μεταξύ της Ολυμπιακής Επιτροπής του Κατάρ και του Υπουργείου Πολιτισμού και Αθλητισμού, το οποίο, το συγκεκριμένο Μνημόνιο, υπεγράφη, στις 29 Ιανουαρίου 2013, ενώ επισφραγίστηκε και επικαιροποιήθηκε τον περασμένο Γενάρη, κατά την επίσημη επίσκεψή μου, στο Κατάρ.

Η επιθυμία και η βούληση των δύο χωρών, για την προώθηση καλών σχέσεων και για τη βελτίωση των σχέσεων συνεργασίας, φιλίας και κατανόησης μεταξύ τους, περιγράφεται και σε αυτό το Μνημόνιο.

Στόχος είναι η προαγωγή των αθλητικών σχέσεων των δύο χωρών και η προώθηση της διμερούς συνεργασίας στον τομέα του αθλητισμού.

 Στο υπό συζήτηση Μνημόνιο συνεργασίας, το πρώτο άρθρο περιλαμβάνει την ενδυνάμωση της μεταξύ μας συνεργασίας, δηλαδή, Ελλάδας και Κατάρ, την προώθηση της ανταλλαγής επισκέψεων από αθλητικές αντιπροσωπείες, προπονητές, εμπειρογνώμονες και ειδικούς στον τομέα του αθλητισμού, της φυσικής αγωγής και των σχετικών εφαρμοσμένων επιστημόνων, δια μέσω απευθείας επαφών, με την ενδιαφερόμενη αθλητική ομοσπονδία.

Περιλαμβάνει την ενθάρρυνση της ανταλλαγής προσκλήσεων σε αθλητές, για τη συμμετοχή σε αγώνες και διεθνή αθλητικά γεγονότα, που λαμβάνουν χώρα στις δύο χώρες, ανταλλαγή πληροφοριών και απόψεων επί θεμάτων αθλητισμού και θέματα, που σχετίζονται με τη σωματική άσκηση, καθώς και άλλων τομέων αμοιβαίου ενδιαφέροντος, την ανταλλαγή προσκλήσεων για παρακολούθηση συναντήσεων, συνεδρίων, διαλέξεων, σεμιναρίων, αλλά και ακαδημαϊκά φόρα επί θεμάτων, που σχετίζονται με τον αθλητισμό και την κουλτούρα της σωματικής άσκησης στις δύο χώρες.

 Προβλέπεται ανταλλαγή προτάσεων, για τη διοργάνωση αθλητικών αγώνων ανάλογα με τα ενδιαφέροντα των εθνικών αθλητικών ομοσπονδιών μας. Η συμμετοχή και τα οικονομικά ζητήματα των εν λόγω αγώνων θα συμφωνούνται, απευθείας, μεταξύ των ενδιαφερομένων ομοσπονδιών.

Προβλέπεται, επίσης, η μεταφορά της τεχνογνωσίας και εμπειρογνωμοσύνης, που αποκτήθηκε από τους Ολυμπιακούς Αγώνες του 2004, για την προετοιμασία, διεξαγωγή και υποδομή διεθνών αθλητικών γεγονότων, περιλαμβανομένου και του Παγκοσμίου Κυπέλλου FIFA του 2022, από το Κατάρ.

Στο άρθρο 2, προβλέπεται η συνεργασία στον τομέα της έρευνας και ανάπτυξης, για τον αθλητισμό, περιλαμβανομένων προγραμμάτων άθλησης για όλους, αθλητισμού για άτομα με ειδικές ανάγκες, αθλιατρικής, ελέγχου της φαρμακοδιέγερσης, διαχείρισης και συντήρησης αθλητικών εγκαταστάσεων, προπονητικών κέντρων και άλλων τομέων συνεργασίας που θα συμφωνηθούν στην πορεία.

Στο άρθρο 3, προβλέπεται η επίσκεψη επίσημων αντιπροσωπειών.

 Στο άρθρο 4, υπογραμμίζεται η αξία και η σημασία των Ολυμπιακών Αγώνων, ως ένα μοναδικό διεθνές πολιτιστικό γεγονός, το οποίο για 3η χιλιετία καλλιεργεί τις αξίες της άμιλλας, της αλληλεγγύης, της φιλίας μεταξύ των λαών. Εκφράζουν την πρόθεσή τους να διατηρήσουν στους Ολυμπιακούς Αγώνες, ως ένα διεθνές αθλητικό γεγονός, την καθαρή συνείδηση.

 Στο άρθρο 5, προκειμένου να ενδυναμώσουμε την υλοποίηση των ολυμπιακών ιδεωδών και να ενισχύσουμε το θεσμό των Ολυμπιακών Αγώνων, οι δύο χώρες συνεργάζονται για την κατάρτιση και υποστήριξη προτάσεων, που σχετίζονται με την ολυμπιακή εκεχειρία, για την αναβίωση του ιδεώδους της ολυμπιακής εκεχειρίας και την εμπέδωση του στη συλλογική συνείδηση της ανθρωπότητας

Στο άρθρο 6, προβλέπεται η σύσταση μιας μικτής επιτροπής, για την εκτέλεση των διατάξεων του παρόντος Μνημονίου και ολοκληρώνονται, με τα άρθρα 7 και 8, τροποποιήσεις και ισχύς του παρόντος Μνημονίου.

 Ζητώ από όλα τα Κόμματα, από όλες τις πολιτικές πτέρυγες, να υπερψηφίσουν αυτά τα τρία Μνημόνια. Θεωρούμε ότι συμβάλλουν στην εξωστρέφεια της χώρας μας και είμαι βέβαιος ότι θα βρεθούν πολλές πολιτικές δυνάμεις, που θα βοηθήσουν, προς αυτήν την κατεύθυνση. Σας ευχαριστώ θερμά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Ήθελα να πω στον κύριο Αυγενάκη, ότι πρώτη φορά έσκυψε η κυβέρνηση σε προβλήματα, που ταλάνιζαν το εργαστήριο αντιντόπινγκ κοντρόλ, και αυτή ήταν η Κυβέρνηση του ΣΥΡΙΖΑ, μετά από 15 χρόνια. Μάλιστα, τον Γενάρη του 2019, όπως σας είπα και στην εισήγηση, ψηφίστηκε ο ν.4583, στο άρθρο 50, αναφέρθηκε ακριβώς η μεταφορά αρμοδιότητας του εργαστηρίου αντιντόπινγκ από το ΟΑΚΑ στο Δημόκριτο. Να σας θυμίσω, επίσης, κύριε Αυγενάκη, ότι αυτόν τον νόμο εσείς, η Ν.Δ., δεν τον ψηφίσατε. Τον ψήφισε το Ποτάμι, όπου ήταν ο κύριος Μαυρωτάς. Δηλαδή, ο τωρινός Γενικός Γραμματέας Αθλητισμού ψήφισε υπέρ ! Εσείς ψηφίσατε κατά, τώρα που το λέτε έτσι, πανηγυρικά, ότι μεταφέρετε το εργαστήριο στον Δημόκριτο. Επίσης, να σας πω, ότι και η Εισηγήτρια, τότε, της Ν.Δ. στηλίτευσε ιδιαίτερα αυτόν τον νόμο. Ένα δεύτερο, και τελειώνω κύριε Πρόεδρε, ότι δεν μας είπατε για το μνημόνιο συνεργασίας με τις βαλκανικές χώρες. Αυτό που είχε υπογράψει, τον Απρίλιο του 2019, η Κυβέρνηση του ΣΥΡΙΖΑ, με τη Βουλγαρία – Σερβία – Ρουμανία, για την υποβολή υποψηφιότητας στη διεκδίκηση του Euro ‘28 και του Παγκοσμίου Κυπέλλου. Τι έχετε κάνει σ’ αυτή την κατεύθυνση; Ευχαριστώ πολύ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σε ό,τι αφορά το θέμα του εργαστηρίου, καλό είναι να μην δίνετε συνέχεια, γιατί δεν σας εξυπηρετεί. Δυστυχώς, η αλληλογραφία, η οποία υπάρχει με την WADA, αποδεικνύει τη συστηματική αδιαφορία, την κώφευση, από πλευράς Κυβέρνησης του ΣΥΡΙΖΑ, για το συγκεκριμένο θέμα, με αποτέλεσμα να έχουμε αυτές τις εξελίξεις. Παρόλα αυτά, εμείς κάνουμε τιτάνια προσπάθεια να μαζέψουμε τα αμάζευτα. Αυτά, τα οποία δεν κάνατε, δυστυχώς, για πάρα πολύ καιρό, αδιαφορώντας συστηματικά.

Μπαίνοντας στην τελική ευθεία για Ολυμπιακούς Αγώνες, εάν αντιλαμβανόσασταν και ήταν ξεκάθαρο και αυτό, αποδεικνύεται από όλη την αλληλογραφία, από την αγωνία, που είχε αποτυπωθεί, στην αλληλογραφία με τη WADA, ότι χωρίς αυτές τις δομές να λειτουργούν σωστά, που δεν λειτουργούσαν, κινδύνευαν και οι δικοί μας οι αθλητές με αποβολή από τη συμμετοχή τους στους Ολυμπιακούς Αγώνες. Παρόλα αυτά, όμως, κάναμε τα πάντα, καταφέραμε και εξασφαλίσαμε την εξυπηρέτηση και ανάλυση όλων των δειγμάτων από το εργαστήριο αντιντόπινγκ του Κατάρ, όπου εκεί συμμετέχουν εξαιρετικά ελληνικά στελέχη, που έφυγαν από δικό μας εργαστήριο, διότι δεν υπήρχε κανένα ενδιαφέρον και βρέθηκαν εκεί. Συνεργαζόμαστε και τρέχουμε τη διαδικασία αναβάθμισης του εργαστηρίου στο Δημόκριτο, το οποίο είναι, με την έγκριση του αρμόδιου Υπουργού, του κυρίου Γεωργιάδη και τον οποίο τον ευχαριστώ και με τη συνεργασία του Υφυπουργού, του κυρίου Δήμα. Και βέβαια, τρέχουμε πυρετωδώς, διότι σας διέφυγε και αυτό, να ικανοποιήσουμε ένα ακόμα αίτημα της WADA, που μάλλον δεν το είχατε ούτε αυτό υπόψιν σας. Δηλαδή, την μετατροπή του ΕΣΚΑΝ σε οργανισμό, το οποίο το κάνουμε, ΕΟΚΑΝ.

Όπως σας είπα, είναι θέμα ωρών, ίσως και ημερών, η υπογραφή και από την Πρόεδρο της Δημοκρατίας και, παράλληλα, δουλεύεται η διαμόρφωση του χώρου, που δεν υπήρχε ούτε αυτό - τόση σημασία είχατε δώσει- στις εγκαταστάσεις της Γ.Γ.Α. Θα υπάρχει, δηλαδή, χώρος διαμορφωμένος, σε ένα συγκεκριμένο σημείο του ΟΑΚΑ, για τον ΕΟΚΑΝ, για όλο το προσωπικό, για όλα τα στελέχη, ώστε να λειτουργεί, σωστά και απρόσκοπτα.

Άρα, λοιπόν, καλό είναι αυτό το θέμα να μην το πολυσκαλίζετε, διότι πραγματικά είστε απολύτως εκτεθειμένοι, όχι πολύ, απολύτως εκτεθειμένοι. Σαφώς, δεν το ψηφίσαμε γιατί ήταν «τρύπιο» από πολλές πλευρές, αφού ρωτάτε, λοιπόν. Και αν ήταν πραγματικά έγκυρο και σύμφωνα με τις υποδείξεις της WADA, δεν θα είχαμε όλα τούτα, τα οποία έχουμε κάνει σε δύο νομοθετήματα και τον Νοέμβριο και τώρα. Παρακαλώ πολύ, ξαναμετρήστε τα λόγια σας και τις κουβέντες σας, σχετικά με το θέμα αυτό ή καλύτερα, θα έλεγα εγώ, μήπως θα πρέπει να ενημερωθείτε καλύτερα από τους τότε υπευθύνους του τομέα σας ή του Υπουργείου σας, τους συνεργάτες σας, τα στελέχη του ΣΥ.ΡΙΖ.Α., για το ποια ήταν η κατάσταση πραγματικά; Διότι, επαναλαμβάνω, τα στοιχεία και η αλληλογραφία αποδεικνύουν την αδιαφορία σας και τον ωχαδερφισμό σας και σε αυτό το ζήτημα.

Σε ό,τι αφορά τη διοργάνωση, η εξέλιξη αυτής της διεκδίκησης της διοργάνωσης είναι «στον αέρα», δεν υπάρχει απολύτως τίποτα, πέρα από μια καταγεγραμμένη πρόθεση συνεργασίας για μια διοργάνωση. Είναι σαφές, ότι εμείς, ως ελληνική πλευρά, είμαστε απολύτως ανοιχτοί σε διοργανώσεις, σε διεκδίκηση μεγάλων διοργανώσεων και αν υπάρχει πραγματικά πεδίο, θα συνεργαστούμε και δεν έχουμε τίποτα να χάσουμε, ίσα- ίσα μάλιστα, θέλουμε να ενισχύσουμε και τις σχέσεις μας, με τα άλλα δύο κράτη, αλλά προς το παρόν, δεν υπάρχει κάτι, που να μπορώ να το επικαλεστώ, ως στοιχείο, ως εξέλιξη, διότι υπήρχε μονάχα μια ωραία πρόθεση και από τις τρεις πλευρές, που μέχρι εκεί έφτασε και τίποτα παραπέρα. Αν όμως δούμε ότι αυτό μπορεί να πάρει σάρκα και οστά, να είσαστε βεβαία, ότι εμείς θα είμαστε οι πρώτοι, που θα το τρέξουμε και δεν έχουμε τίποτα, μα τίποτα, να φοβηθούμε. Πλέον, η χώρα μας είναι εξωστρεφής, είναι δυναμική, είναι υπολογίσιμη και δεν είναι αυτή η χώρα, που είχαν ως εικόνα όλοι οι Ευρωπαίοι, την προηγούμενη περίοδο και, με αυτήν την αξία και με αυτήν την περηφάνια, θα μπούμε σε αυτή τη συνεργασία. Το επιδιώκουμε, άλλωστε, έχουμε κάνει και άλλα πρότζεκτ και άλλες προτάσεις, για διεκδίκηση μεγάλων διοργανώσεων.

Τόσο απλά τόσο καθαρά, είμαστε εδώ, για κάθε τι θετικό για τον αθλητισμό, να το κάνουμε από το «καλό», «καλύτερο». Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, είχαμε πολύ καλό κλίμα στην συνεδρίαση και ολοκληρώθηκε η επεξεργασία και εξέταση των σχεδίων νόμου του Υπουργείου Πολιτισμού και Αθλητισμού.

Από τις τοποθετήσεις των Εισηγητών και των Ειδικών Αγορητών συνάγεται ότι:

Πρώτον, για το σχέδιο νόμου «Κύρωση του Μνημονίου κατανόησης αθλητικής συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας Νεολαίας και Άθλησης των Ηνωμένων Αραβικών Εμιράτων», επί της αρχής, επί των άρθρων και στο σύνολό του, τι ψηφίζει η Εισηγήτρια της Πλειοψηφίας;

**ΑΣΗΜΙΝΑ ΣΚΟΝΔΡΑ (Εισηγήτρια της Πλειοψηφίας):** Ψηφίζουμε «Ναι».

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τι ψηφίζει η Εισηγήτρια της Μειοψηφίας;

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Ψηφίζουμε «Επιφύλαξη» για την Ολομέλεια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τι ψηφίζει ο Ειδικός Αγορητής του Κινήματος Αλλαγής;

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ψηφίζουμε «Ναι».

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τι ψηφίζει ο Ειδικός Αγορητής του Κ.Κ.Ε.;

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ψηφίζουμε «Παρών».

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τι ψηφίζει η Ειδική Αγορήτρια της Ελληνικής Λύσης;

**ΣΟΦΙΑ- ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Ψηφίζουμε «Επιφύλαξη» για την Ολομέλεια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τι ψηφίζει ο Ειδικός Αγορητής του ΜέΡΑ25;

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Ψηφίζουμε «Ναι».

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεπώς, η Κύρωση ψηφίζεται κατά πλειοψηφία.

 Δεύτερον, γίνεται δεκτό επί της αρχής και επί των άρθρων και στο σύνολό του το σχέδιο νόμου «Κύρωση του Μνημονίου Κατανόησης στον Τομέα του Αθλητισμού μεταξύ της Ολυμπιακής Επιτροπής του Κράτους του Κατάρ και του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας»;

 Το λόγο έχει η Εισηγήτρια της Πλειοψηφίας.

 **ΑΣΗΜΙΝΑ ΣΚΟΝΔΡΑ (Εισηγήτρια της Πλειοψηφίας)**: Υπέρ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η Εισηγήτρια της Μειοψηφίας.

 **ΚΑΛΛΙΟΠΗ ΒΕΤΑ (Εισηγήτρια της Μειοψηφίας)**: Επιφύλαξη.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο Ειδικός Αγορητής του Κινήματος Αλλαγής.

 **ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Ναι. Άλλωστε, εκτιμώ ότι θα μας δοθεί η ευκαιρία να πούμε δυο λόγια και στην Ολομέλεια.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Θα το πω και στη Διάσκεψη των Προέδρων και εκτιμώ ότι θα συμφωνήσει να μιλήσετε όλοι.

Το λόγο έχει ο Ειδικός Αγορητής του Κ.Κ.Ε.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Παρών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο Ειδικός Αγορητής της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης)**: Επιφύλαξη για την Ολομέλεια, κ. Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο Ειδικός Αγορητής του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25)**: Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστώ.

Συνεπώς, η κύρωση γίνεται δεκτή, κατά πλειοψηφία.

Τέλος, γίνεται δεκτό, επί της αρχής, επί των άρθρων και στο σύνολό του, το σχέδιο νόμου «Κύρωση του Πρωτοκόλλου Αθλητικής Συνεργασίας μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της  Δημοκρατίας της Βουλγαρίας»;

 Το λόγο έχει η Εισηγήτρια της Πλειοψηφίας.

 **ΑΣΗΜΙΝΑ ΣΚΟΝΔΡΑ (Εισηγήτρια της Πλειοψηφίας)**: Υπέρ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η Εισηγήτρια της Μειοψηφίας.

 **ΚΑΛΛΙΟΠΗ ΒΕΤΑ (Εισηγήτρια της Μειοψηφίας)**: Επιφύλαξη.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο Ειδικός Αγορητής του Κινήματος Αλλαγής.

 **ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Ναι.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο Ειδικός Αγορητής του Κ.Κ.Ε.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Παρών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η Ειδική Αγορήτρια της Ελληνικής Λύσης.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης)**: Επιφύλαξη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο Ειδικός Αγορητής του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25)**: Ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστώ πολύ.

Συνεπώς, ψηφίζεται, κατά πλειοψηφία και η τρίτη κύρωση.

Λύεται η συνεδρίαση. Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Καλαφάτης Σταύρος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αμανατίδης Ιωάννης, Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσείν, Μωραϊτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Χρηστίδου Ραλλία, Κεγκέρογλου Βασίλειος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Κλέων Γρηγοριάδης και Σακοράφα Σοφία.

Τέλος και περί ώρα 16:10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**